
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 195 

22 Νοεμβρίου 2010 


ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 114 

Καθιέρωση ενιαίας διαδικασίας αναγνώρισης σε αλλοδα¬ 
πούς και ανιθαγενείς του καθεστώτος του πρόσφυγα 
ή δικαιούχου επικουρικής προστασίας σε συμμόρφωση 
προς την Οδηγία 2005/85/ΕΚ του Συμβουλίου «σχετικά 
με τις ελάχιστες προδιαγραφές για τις διαδικασίες με 
τις οποίες τα κράτη μέλη χορηγούν και ανακαλούν το 
καθεστώς του πρόσφυγα» (Ε 326/13.12.2005). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: α) του άρθρου 1 παρ. 1 του ν.1338/1983 
«Εφαρμογή του Κοινοτικού Δικαίου» (Α' 34), όπως τρο¬ 
ποποιήθηκε με το άρθρο 6 παρ. 1 του ν.1440/1984 (Α' 70), 
β) το άρθρο 3 του ν.1338/1983, όπως αντικαταστάθηκε 
με το άρθρο 65 ν.1892/1990 (Α' 101), γ) το άρθρο 4 του 
ν.1338/1983, όπως αντικαταστάθηκε με το άρθρο 6 παρ. 4 
του ν.1440/1984 και τροποποιήθηκε με τα άρθρα 7 του 
ν.1775/1988 (Α' 101), 31 του ν.2076/1992 (Α' 130), 19 του 
ν.2367/1995 (Α' 261), 22 του ν.2789/2000 (Α' 21), 48 του 
ν.3427/2005 (Α' 132) και 91 του ν.3862/2010 (Α' 113). 

2. Τις διατάξεις των άρθρων 24 παρ. 1 και 25 παρ. 4 του 
ν.1975/1991 (Α' 184), όπως αντικαταστάθηκαν αντίστοιχα 
με τα άρθρα 1 και 2 του ν. 2452/1996 (Α' 283). 

3. Τις διατάξεις του άρθρου 11 παρ. 1 περίπτ, στ' του 
ν.1481/1984 (Α' 152), όπως το άρθρο αυτό αντικαταστάθηκε 
με το άρθρο 1 παρ. 1 του ν.1590/1986 (Α' 49). 

4. Τ ις διατάξεις των άρθρων 14 παρ. 4 και 28 παρ. 1 του 
ν.2800/2000 «Αναδιάρθρωση Υπηρεσιών Υπουργείου Δη¬ 
μόσιας Τάξης, σύσταση Αρχηγείου Ελληνικής Αστυνομίας 
και άλλες διατάξεις» (Α' 41). 

5. Τις διατάξεις του άρθρου 90 του Κώδικα Νομοθεσίας 
για την Κυβέρνηση και τα Κυβερνητικά Όργανα, που κυ¬ 
ρώθηκε με το άρθρο πρώτο του π.δ. 63/2005 (Α' 98). 

6. Τις διατάξεις του π.δ/τος 184/2009 «Σύσταση Υπουρ¬ 
γείου Προστασίας του Πολίτη και καθορισμός των αρ¬ 
μοδιοτήτων του» (Α' 213). 

7. Τις διατάξεις της υπ’ αριθμ. 2672 από 3-12-2009 από¬ 
φασης Πρωθυπουργού και Υπουργού Οικονομικών «Κα¬ 
θορισμός αρμοδιοτήτων του Υφυπουργού Οικονομικών 
Φιλίππου Σαχινίδη» (Β' 2408). 

8. Το γεγονός ότι από τις διατάξεις του παρόντος δι¬ 
ατάγματος προκαλείται δαπάνη σε βάρος του κρατι¬ 
κού προϋπολογισμού το ύψος της οποίας δεν μπορεί να 


προσδιοριστεί επειδή εξαρτάται από πραγματικά γεγο¬ 
νότα συνδεόμενα κυρίως με την εφαρμογή των άρθρων 
6 παρ. 2 περίπτ. β', 10 παρ. 9 περίπτ. α', 11 παρ. 2,12 παρ. 
4,13 παρ. 6 περίπτ. δ' (αριθμός και διάρκεια σεμιναρίων, 
αριθμός επιμορφούμενων υπαλλήλων, παροχή νομικής 
συνδρομής, πραγματοποίηση ιατρικών εξετάσεων και 
παροχή ιατρικής φροντίδας). Η δαπάνη αυτή όσον αφο¬ 
ρά το 2010 θα αντιμετωπισθεί από τις πιστώσεις του 
προϋπολογισμού εξόδων του Υπουργείου Προστασίας 
του Πολίτη (Ε.Φ. 43-110, ΚΑΕ 0515), ενώ οι δαπάνες του 
έτους 2011 και επομένων ετών θα αντιμετωπίζονται από 
τις πιστώσεις που θα εγκρίνονται για το σκοπό αυτό στον 
ίδιο ως άνω Π/Υ εξόδων του αντίστοιχου έτους. 

9. Την υπ’ αριθμ. 227/2010 γνωμοδότηση του Συμβουλίου 
της Επικράτειας, ύστερα από πρόταση των Υπουργών 
Εσωτερικών, Αποκέντρωσης και Ηλεκτρονικής Διακυβέρ¬ 
νησης, Οικονομίας, Ανταγωνιστικότητας και Ναυτιλίας, 
Υγείας και Κοινωνικής Αλληλεγγύης, Δικαιοσύνης, Δια¬ 
φάνειας και Ανθρωπίνων Δικαιωμάτων και Προστασίας 
του Πολίτη και του Υφυπουργού Οικονομικών, αποφα¬ 
σίζουμε: 

ΚΕΦΑΛΑΙΟ Α' 

ΓΕΝΙΚΕΣ ΔΙΑΤΑΞΕΙΣ 

Άρθρο 1 

Σκοπός του παρόντος προεδρικού διατάγματος είναι 
η καθιέρωση ενιαίας διαδικασίας αναγνώρισης σε αλλο¬ 
δαπούς και ανιθαγενείς του καθεστώτος του πρόσφυγα 
ή δικαιούχου επικουρικής προστασίας σε συμμόρφωση 
προς την Οδηγία 2005/85/ΕΚ του Συμβουλίου «σχετικά 
με τις ελάχιστες προδιαγραφές για τις διαδικασίες με 
τις οποίες τα κράτη μέλη χορηγούν και ανακαλούν το 
καθεστώς του πρόσφυγα» (Ε 326/13.12.2005). 

Άρθρο 2 

(Άρθρα 2 και 4 Οδηγίας) 

Ορισμοί 

Για την εφαρμογή του παρόντος προεδρικού διατάγ¬ 
ματος: 

α. «Σύμβαση της Γενεύης» είναι η Σύμβαση περί του 
καθεστώτος των προσφύγων, η οποία υπεγράφη στη 
Γενεύη στις 28 Ιουλίου 1951 και κυρώθηκε με το ν.δ. 3989/ 
1959 (Α' 201), όπως τροποποιήθηκε από το συναφές Πρω¬ 
τόκολλο της Νέας Υόρκης της 31ης Ιανουάριου 1967, το 
οποίο κυρώθηκε με τον α.ν. 389/1968 (Α' 125). 

β. «Αίτηση παροχής διεθνούς προστασίας» ή «αίτηση 
ασύλου» ή «αίτηση» είναι η αίτηση παροχής προστασίας 
από το ελληνικό κράτος που υποβάλλει αλλοδαπός ή 
ανιθαγενής, με την οποία ζητά την αναγνώριση στο πρό¬ 
σωπό του της ιδιότητας του πρόσφυγα, σύμφωνα με τη 
Σύμβαση της Γενεύης, ή την χορήγηση καθεστώτος επι¬ 
κουρικής προστασίας. Κάθε αίτηση διεθνούς προστασίας 
τεκμαίρεται ότι είναι αίτηση ασύλου, εκτός εάν ο αϊτών 
ζητά ρητώς να του παρασχεθεί άλλη μορφή προστασίας, 
η οποία είναι δυνατόν να ζητηθεί αυτοτελώς. Η αίτηση 
διεθνούς προστασίας μπορεί να περιλαμβάνει και τα μέλη 
της οικογένειας του αιτούντος που βρίσκονται στην ελ¬ 
ληνική επικράτεια. 

γ. «Μέλη της οικογένειας» του αιτούντος διεθνή προ¬ 
στασία, υπό την προϋπόθεση ότι η οικογένεια υπήρχε 
πριν την είσοδο στη Χώρα, θεωρούνται: 

ί. Ο σύζυγος ή ο εκτός γάμου σύντροφός του με τον 
οποίο διατηρεί σταθερή σχέση, 

Π. Τα ανήλικα, άγαμα και εξαρτημένα τέκνα, ανεξαρτή¬ 
τως αν γεννήθηκαν σε γάμο ή εκτός γάμου των γονέων 
τους ή είναι υιοθετημένα. 

μι. Τα ενήλικα τέκνα του αιτούντος που πάσχουν από 
πνευματική ή σωματική αναπηρία και δεν δύνανται να 
υποβάλουν αυτοτελώς αίτηση. 

δ. «Αϊτών διεθνή προστασία» ή «αϊτών άσυλο» ή «αϊτών» 
είναι ο αλλοδαπός ή ανιθαγενής, ο οποίος δηλώνει προ- 
φορικώς ή εγγράφως ενώπιον οποιοσδήποτε ελληνικής 
αρχής στα σημεία εισόδου στην ελληνική επικράτεια ή 
εντός αυτής ότι ζητεί άσυλο ή επικουρική προστασία 
στη χώρα μας ή με οποιονδήποτε τρόπο ζητεί να μην 
απελαθεί σε κάποια χώρα εκ φόβου δίωξης λόγω φυλής, 
θρησκείας, εθνικότητος, κοινωνικής τάξεως ή πολιτικών 
πεποιθήσεων, σύμφωνα με την ως άνω Σύμβαση της Γ ε¬ 
νεύης ή επειδή κινδυνεύει να υποστεί σοβαρή βλάβη σύμ¬ 
φωνα με το άρθρο 15 του π.δ. 96/2008 (Α' 152) και επί του 
αιτήματος του οποίου δεν έχει ληφθεί ακόμη τελεσίδικη 
απόφαση. Επίσης, ως αϊτών διεθνή προστασία θεωρείται 
και ο αλλοδαπός, ο οποίος εισέρχεται στη χώρα μας, 
κατ’ εφαρμογή του Κανονισμού (ΕΚ) αριθ. 343/2003 του 
Συμβουλίου, για τη θέσπιση των κριτηρίων και μηχανι¬ 
σμών για τον προσδιορισμό του κράτους μέλους που 
είναι υπεύθυνο για την εξέταση αίτησης ασύλου που 
υποβάλλεται σε κράτος μέλος από υπήκοο τρίτης χώρας 
(Ε 050/ 25.02.2003). Αν ο αϊτών απευθυνθεί σε μη αρμόδια 
αρχή, αυτή υποχρεούται να τον παραπέμψει αμέσως στην 
κατά την περίπτωση ιδ' του παρόντος άρθρου αρμόδια 
αρχή παραλαβής, με τον προσφορότερο τρόπο. 

ε. «Τελεσίδικη απόφαση» είναι η απόφαση που ορί¬ 
ζει εάν αλλοδαπός ή ανιθαγενής αναγνωρίζεται ή όχι 
ως πρόσφυγας ή δικαιούχος επικουρικής προστασίας, η 
οποία δεν υπόκειται πλέον σε άσκηση του ένδικου μέσου 
που προβλέπεται στο άρθρο 29. 

στ. «Πρόσφυγας» είναι ο αλλοδαπός ή ο ανιθαγενής 
στο πρόσωπο του οποίου πληρούνται οι προϋποθέσεις 
εφαρμογής του άρθρου ΙΑ της Σύμβασης της Γ ενεύης. 

ζ. «Καθεστώς πρόσφυγα» είναι το καθεστώς που χορη¬ 
γείται κατόπιν της αναγνώρισης από την αρμόδια ελληνι¬ 
κή αρχή ενός αλλοδαπού ή ανιθαγενούς ως πρόσφυγα. 

η. «Πρόσωπο που δικαιούται επικουρική προστασία» 
είναι, με την επιφύλαξη του άρθρου 17 του π.δ. 96/2008, 
ο αλλοδαπός ή ο ανιθαγενής που δεν πληροί τις προ¬ 
ϋποθέσεις για να αναγνωρισθεί ως πρόσφυγας, αλλά 
στο πρόσωπό του συντρέχουν ουσιώδεις λόγοι από τους 
οποίους προκύπτει ότι αν επιστρέφει στη χώρα της κα¬ 
ταγωγής του ή, στην περίπτωση ανιθαγενούς, στη χώρα 


της προηγούμενης συνήθους διαμονής του, κινδυνεύει να 
υποστεί σοβαρή βλάβη κατά την έννοια του άρθρου 15 
του π.δ. 96/2008 και που δεν μπορεί ή λόγω του κινδύνου 
αυτού δεν επιθυμεί να θέσει εαυτόν υπό την προστασία 
της εν λόγω χώρας. 

θ. «Καθεστώς επικουρικής προστασίας» είναι το καθε¬ 
στώς που χορηγείται κατόπιν της αναγνώρισης από την 
αρμόδια ελληνική αρχή ενός αλλοδαπού ή ανιθαγενούς 
ως δικαιούχου επικουρικής προστασίας. 

ι. «Ασυνόδευτος ανήλικος» είναι το πρόσωπο ηλικίας 
κάτω των 18 ετών, ο οποίος φθάνει στην Ελλάδα, χωρίς 
να συνοδεύεται από ενήλικα υπεύθυνο για τη φροντίδα 
του, σύμφωνα με το νόμο ή το έθιμο που εφαρμόζεται 
στον τόπο προέλευσης, και για όσο χρόνο δεν έχει τεθεί 
υπό την ουσιαστική φροντίδα ενός τέτοιου προσώπου, ή 
ο ανήλικος που εγκαταλείπεται ασυνόδευτος μετά την 
είσοδό του στην Ελλάδα. 

ια. «Εκπρόσωπος ασυνόδευτου ανηλίκου» είναι ο προ¬ 
σωρινός ή οριστικός επίτροπος του ανηλίκου ή το πρό¬ 
σωπο που ορίζεται από τον αρμόδιο Εισαγγελέα Ανη¬ 
λίκων ή, όπου δεν υπάρχει Εισαγγελέας Ανηλίκων, από 
τον Εισαγγελέα Πρωτοδικών για την προάσπιση των 
συμφερόντων του ανηλίκου αυτού. 

ιβ. «Κράτηση» είναι ο περιορισμός σε ειδικό χώρο, με 
αποτέλεσμα τη στέρηση της ελευθερίας κυκλοφορίας 
του προσώπου. 

ιγ. «Κέντρο Φιλοξενίας» είναι κάθε χώρος, ο οποίος χρη¬ 
σιμοποιείται για την ομαδική φιλοξενία των αιτούντων, 
εξαιρουμένων των χώρων κράτησης. 

ιδ. «Αρμόδιες αρχές παραλαβής της αίτησης διεθνούς 
προστασίας» ή «αρμόδιες αρχές παραλαβής» είναι οι Υπη¬ 
ρεσίες της Ελληνικής Αστυνομίας που είναι υπεύθυνες 
για να κινήσουν τη διαδικασία εξέτασης της αίτησης 
παροχής διεθνούς προστασίας, ήτοι: Τα Τμήματα Ασύλου 
των Διευθύνσεων Αλλοδαπών Αττικής και Θεσσαλονίκης, 
το Τμήμα Ασφαλείας της Διεύθυνσης Αστυνόμευσης Αε¬ 
ρολιμένα Αθηνών, το Τμήμα Ασφαλείας της Διεύθυνσης 
Αστυνόμευσης Κρατικού Αερολιμένα Θεσσαλονίκης οι 
Υποδιευθύνσεις ή τα Τμήματα Ασφαλείας της έδρας των 
Αστυνομικών Διευθύνσεων Χώρας, όπου δεν υπάρχουν 
Υποδιευθύνσεις Ασφαλείας. 

ιε. «Αρμόδιες Αρχές Εξέτασης της αίτησης διεθνούς προ¬ 
στασίας» ή «αρμόδιες αρχές εξέτασης» είναι για αιτήσεις 
που υποβάλλονται στην περιοχή αρμοδιότητας των: 

(1) Γενικής Αστυνομικής Διεύθυνσης Αττικής (Γ.Α.Δ.Α.), 
Γενικής Αστυνομικής Διεύθυνσης Περιφέρειας (Γ.Α.Δ.Π.) 
Στερεός Ελλάδας και Αστυνομικής Διεύθυνσης (Α.Δ.) Κυ¬ 
κλάδων, το Τμήμα Ασύλου της Διεύθυνσης Αλλοδαπών 
Αττικής. 

(2) Γενικής Αστυνομικής Διεύθυνσης Θεσσαλονίκης 
(Γ.Α.Δ.Θ.), Γ.Α.Δ.Π. Δυτικής Μακεδονίας, Γ.Α.Δ.Π. Κεντρι¬ 
κής Μακεδονίας, Α.Δ. Καβάλας και Α.Δ. Δράμας, το Τμήμα 
Ασύλου της Διεύθυνσης Αλλοδαπών Θεσσαλονίκης. 

(3) Α.Δ. Αλεξανδρούπολης, Α.Δ. Ροδόπης, Α.Δ. Ξάν¬ 
θης, Α.Δ. Ορεστιάδας, η Υποδιεύθυνση Ασφαλείας Ορε- 
στιάδας. 

(4) Γ.Α.Δ.Π. Πελοποννήσου, Γ.Α.Δ.Π. Δυτικής Ελλάδας 
και Γ.Α.Δ.Π. Ιονίων Νήσων, πλην Α.Δ. Κέρκυρας, η Υποδι¬ 
εύθυνση Ασφαλείας Πατρών. 

(5) Γ.Α.Δ.Π. Ηπείρου και Α.Δ Κέρκυρας, η Υποδιεύθυνση 
Ασφαλείας Ιωαννίνων. 

(6) Γ.Α.Δ.Π. Θεσσαλίας, η Υποδιεύθυνση Ασφαλείας Βόλου. 

(7) Α.Δ. Λέσβου, η Υποδιεύθυνση Ασφαλείας Μυτιλήνης. 

(8) Α.Δ. Χίου, η Υποδιεύθυνση Ασφαλείας Χίου. 

(9) Α.Δ. Σάμου, η Υποδιεύθυνση Ασφαλείας Σάμου. 

(10) Α.Δ. Δωδεκανήσου και ειδικότερα: (ί) στις νήσους 
Κάλυμνου, Πάτμου, Λειψών και Λερού, το Αστυνομικό Τμή¬ 
μα (Α.Τ.) Λερού και (π) στα λοιπά Δωδεκάνησα, η Υποδι¬ 
εύθυνση Ασφαλείας Ρόδου. 

(11) Γ.Α.Δ.Π. Κρήτης, η Υποδιεύθυνση Ασφαλείας Ηρα¬ 
κλείου. 

(12) Διεθνούς Αερολιμένα Αθηνών, το Τμήμα Ασφαλείας 
της Διεύθυνσης Αστυνόμευσης Αερολιμένα Αθηνών. 

(13) Διεθνούς Αερολιμένα Θεσσαλονίκης, το Τμήμα 
Ασφαλείας της Διεύθυνσης Αστυνόμευσης Κρατικού 
Αερολιμένα Θεσσαλονίκης. 

ιστ. «Κεντρική αρχή» είναι η Διεύθυνση Αλλοδαπών του 
Αρχηγείου της Ελληνικής Αστυνομίας. 

ιζ. «Χώρα καταγωγής» είναι η χώρα της ιθαγένειας ή, για 
τους ανιθαγενείς, η χώρα της προηγούμενης συνήθους 
διαμονής τους. 

ιη. «Άδεια διαμονής» είναι κάθε άδεια, η οποία εκδίδε- 
ται από τις Ελληνικές Αρχές, σύμφωνα με τον τύπο που 
προβλέπει η Ελληνική νομοθεσία και η οποία επιτρέπει 
σε αλλοδαπό ή σε ανιθαγενή τη διαμονή του στην ελ¬ 
ληνική επικράτεια. 

ιθ. «Αποφαινόμενη Αρχή» είναι ο Γενικός Γραμματέας 
Δημόσιας Τάξης του Υπουργείου Προστασίας του Πολί¬ 
τη που αποφασίζει σε πρώτο βαθμό επί των αιτήσεων 
παροχής διεθνούς προστασίας. Στις περιπτώσεις των 
άρθρων 17 παράγραφος 3 και 18, Αποφαινόμενη Αρχή 
είναι ο οικείος Αστυνομικός Διευθυντής, οι Αστυνομικοί 
Διευθυντές των Διευθύνσεων Αλλοδαπών Αττικής, Θεσ¬ 
σαλονίκης και ο Διευθυντής της Διεύθυνσης Αστυνομίας 
Αερολιμένα Αθηνών. 

κ. «Αρμόδιες Αρχές Απόφασης» είναι η Αποφαινόμενη 
Αρχή και η Επιτροπή Προσφυγών. 

κα. «Μεταγενέστερη αίτηση» είναι η αίτηση για παροχή 
διεθνούς προστασίας που υποβάλλεται μετά από τελε¬ 
σίδικη απορριπτική απόφαση. 

κβ. «Ανάκληση του καθεστώτος του πρόσφυγα» είναι 
η απόφαση της αρμόδιας αρχής να ανακαλέσει ή να 
αρνηθεί να ανανεώσει το καθεστώς πρόσφυγα σε ένα 
πρόσωπο. 

κγ. «Ανάκληση του καθεστώτος επικουρικής προστασί¬ 
ας» είναι η απόφαση της αρμόδιας αρχής να ανακαλέσει 
ή να αρνηθεί να ανανεώσει το καθεστώς επικουρικής 
προστασίας σε ένα πρόσωπο. 

κδ. «Παραμονή στη Χώρα» είναι η παραμονή στο έδα¬ 
φος της ελληνικής επικράτειας, περιλαμβανομένων των 
συνόρων και των ζωνών διέλευσης. 

κε. «Σύμβουλος του αιτούντα» είναι ο νομικός, ιατρός, 
ψυχολόγος ή κοινωνικός λειτουργός, ο οποίος τον υπο¬ 
στηρίζει κατά τη διάρκεια της διαδικασίας εξέτασης του 
αιτήματος του. 

Άρθρο 3 

(Άρθρο 3 Οδηγίας) 

Πεδίο εφαρμογής 

1. Το παρόν προεδρικό διάταγμα εφαρμόζεται σε όλες 
τις αιτήσεις ασύλου που υποβάλλονται στο έδαφος της 
ελληνικής επικράτειας, περιλαμβανομένων των συνόρων, 
ή στις ζώνες διέλευσης της Χώρας, καθώς και για την 
ανάκληση του καθεστώτος του πρόσφυγα. Οι ίδιες δι¬ 
ατάξεις εφαρμόζονται αναλόγως και για τις αιτήσεις 
επικουρικής προστασίας καθώς και για την ανάκληση 
του καθεστώτος επικουρικής προστασίας. Όλες οι αι¬ 
τήσεις διεθνούς προστασίας εξετάζονται καταρχήν ως 
αιτήσεις ασύλου και, εφόσον δεν πληρούνται τα κριτήρια 
της Σύμβασης της Γενεύης για το καθεστώς του πρό¬ 


σφυγα, εξετάζονται με βάση τα κριτήρια του καθεστώτος 
επικουρικής προστασίας, εκτός εάν ρητά υποβάλλεται 
αίτηση παροχής επικουρικής προστασίας. 

2. Το παρόν προεδρικό διάταγμα δεν εφαρμόζεται επί 
αιτήσεων διπλωματικού ή εδαφικού ασύλου που υπο¬ 
βάλλονται σε ελληνικές διπλωματικές αρχές και μόνιμες 
αντιπροσωπείες στο εξωτερικό. 

3. Η ερμηνεία και εφαρμογή του παρόντος διατάγματος 
διενεργούνται πάντα σε συμφωνία με τις επιταγές της 
Σύμβασης της Γενεύης του 1951 για τη Νομική Κατάσταση 
των Προσφύγων, όπως τροποποιήθηκε με το Πρωτόκολ¬ 
λο της Ν. Υόρκης του 1967, καθώς και των διεθνών και 
ευρωπαϊκών συμβάσεων προστασίας των δικαιωμάτων 
του ανθρώπου που έχουν κυρωθεί από την Ελλάδα. 

ΚΕΦΑΛΑΙΟ Β' 

ΒΑΣΙΚΕΣ ΑΡΧΕΣ ΚΑΙ ΕΓΓΥΗΣΕΙΣ 
Άρθρο 4 

(Άρθρο 6 Οδηγίας) 

Πρόσβαση στη διαδικασία 

1. Κάθε αλλοδαπός ή ανιθαγενής έχει δικαίωμα υποβο¬ 
λής αιτήσεως διεθνούς προστασίας. Οι αρμόδιες αρχές 
παραλαβής της αίτησης μεριμνούν, ώστε κάθε ενήλικας 
να μπορεί να ασκήσει το δικαίωμα να υποβάλει αίτηση, 
υπό την προϋπόθεση ότι θα παρουσιασθεί αυτοπροσώ¬ 
πως ενώπιον των ως άνω αρχών, με την επιφύλαξη των 
διατάξεων του άρθρου 9 παρ. (1) εδ. (α). Σε περίπτωση 
που ο αϊτών είναι κρατούμενος, οι αρχές παραλαβής με¬ 
ριμνούν για τη μεταγωγή αυτού στην κατά τόπον αρμόδια 
αρχή εξέτασης κατά την ημερομηνία της συνέντευξης. 

2. Ο αϊτών μπορεί να υποβάλει αίτηση εξ ονόματος των 
μελών της οικογένειας του. Σε αυτές τις περιπτώσεις 
τα ενήλικα μέλη πρέπει να συναινούν εγγράφως στην 
κατάθεση της αίτησης εξ ονόματος τους ή, αν αυτό δεν 
ισχύει, να έχουν την ευκαιρία να υποβάλουν οι ίδιοι την 
αίτησή τους. Η συναίνεση ζητείται κατά το χρόνο υπο¬ 
βολής της αίτησης ή το αργότερο κατά την προσωπική 
συνέντευξη με το εν λόγω μέλος. 

3. Ο ανήλικος, ασυνόδευτος ή μη, άνω των 14 ετών 
μπορεί να υποβάλει αυτοτελώς αίτηση αν οι ως άνω 
αρχές θεωρούν ότι έχει την ωριμότητα να αντιληφθεί 
τη σημασία της πράξης του. 

4. Ο ασυνόδευτος ανήλικος, που δεν πληροί το προα- 
ναφερόμενο κριτήριο της ωριμότητας, υποβάλει αίτηση 
δί αντιπροσώπου, κατά τα οριζόμενα στο άρθρο 12. 

5. Η Κεντρική Αρχή μεριμνά για την ενημέρωση των 
αρχών στις οποίες είναι πιθανόν να απευθυνθεί όποι¬ 
ος επιθυμεί να υποβάλει αίτηση διεθνούς προστασίας, 
σχετικά με τις αρμόδιες υπηρεσίες και τη διαδικασία 
υποβολής της αίτησης, σύμφωνα με τα οριζόμενα στις 
παραγράφους 1 έως 4 του παρόντος άρθρου. 

Αρθρο 5 

(Άρθρο 7 Οδηγίας) 

Δικαίωμα παραμονής αιτούντων - Εξαιρέσεις 

1. Οι αιτούντες επιτρέπεται να παραμένουν στη Χώρα 
μέχρι την ολοκλήρωση της διοικητικής διαδικασίας εξέ¬ 
τασης της αίτησης και δεν απομακρύνονται με οποιο- 
δήποτε τρόπο. 

2. Η προηγούμενη παράγραφος δεν εφαρμόζεται: 

α. Στις περιπτώσεις όπου οι αρχές παραδίδουν ή εκ¬ 
δίδουν τον ενδιαφερόμενο, είτε σε άλλο κράτος μέλος, 
σύμφωνα με τις διατάξεις του ν. 3251/2004 (Α' 127), είτε 
σε τρίτη χώρα ή σε διεθνή ποινικά δικαστήρια, με βάση 

τις διεθνείς υποχρεώσεις της χώρας. Η σύλληψη ή η 
έκδοση δεν πρέπει να οδηγεί σε επαναπροώθηση του 
ενδιαφερομένου που είναι αντίθετη με το άρθρο 33 παρ. 
1 της Σύμβασης της Γενεύης. Κανένας δεν εκδίδεται πριν 
εκδοθεί τελεσίδικη απόφαση επί της αιτήσεώς του, εφό¬ 
σον επικαλείται φόβο δίωξης στο εκζητούν κράτος. 

β. Στις περιπτώσεις ανάληψης της ευθύνης εξέτασης 
αίτησης ασύλου από άλλο κράτος, στο πλαίσιο εφαρ¬ 
μογής του Κανονισμού 343/2003 του Συμβουλίου (1_ 
50/25.2.2003). 

3. Το δικαίωμα παραμονής του αιτούντος στη Χώρα, 
σύμφωνα με την παρ. 1, δεν θεμελιώνει δικαίωμα για 
χορήγηση άδειας διαμονής. 

Άρθρο 6 

(Άρθρο 8 Οδηγίας) 

Προϋποθέσεις για την εξέταση της αίτησης 

1. Οι αιτήσεις δεν απορρίπτονται, ούτε αποκλείεται η 
εξέτασή τους για μόνο το λόγο ότι δεν υποβλήθηκαν το 
ταχύτερο δυνατό. 

2. Οι αποφάσεις επί των αιτήσεων λαμβάνονται σε 
ατομική βάση, μετά από εμπεριστατωμένη, αντικειμενική 
και αμερόληπτη εξέταση. Για το σκοπό αυτό η Κεντρική 
Αρχή: 

α. Συγκεντρώνει και αξιολογεί συγκεκριμένες και ακρι¬ 
βείς πληροφορίες από αξιόπιστες πηγές, όπως ηΎπατη 
Αρμοστεία του Ο.Η.Ε. για τους Πρόσφυγες, ως προς τη 
γενική κατάσταση που επικρατεί στις χώρες καταγωγής 
ή προηγούμενης συνήθους διαμονής των αιτούντων και, 
εφόσον αυτό απαιτείται, στις χώρες μέσω των οποίων 
διήλθαν. Οι πληροφορίες αυτές κοινοποιούνται στις αρ¬ 
μόδιες αρχές εξέτασης. 

β. Μεριμνά, ώστε το προσωπικό που εξετάζει τις αιτή¬ 
σεις και εισηγείται για τη λήψη αποφάσεων, να γνωρίζει 
τη νομοθεσία και τη νομολογία περί διεθνούς προστα¬ 
σίας. Προς τούτο, διοργανώνει σεμινάρια κατάρτισης, 
αυτοτελώς ή σε συνεργασία με την'Υπατη Αρμοστεία του 
Ο.Η.Ε. για τους Πρόσφυγες ή με Μη Κυβερνητικές Οργα¬ 
νώσεις και κοινοποιεί στις αρμόδιες αρχές παραλαβής, 
εξέτασης και απόφασης τις διαθέσιμες από την Ύπατη 
Αρμοστεία του Ο.Η.Ε. για τους Πρόσφυγες οδηγίες και 
ενημερωτικά δελτία σε θέματα διεθνούς προστασίας. 

Άρθρο 7 

(Άρθρο 9 Οδηγίας) 

Αιτιολόγηση και επίδοση αποφάσεων 

1. Η απόφαση επί της αίτησης διεθνούς προστασίας 
επιδίδεται στον αιτούντα σύμφωνα με τις διατάξεις των 
άρθρων 47 και επόμενα του Κώδικα Διοικητικής Δικονομί¬ 
ας (ν.2717/1999 - Α' 97), από αστυνομικό. Εάν δεν καταστεί 
δυνατόν να ανευρεθεί ο αϊτών στη διεύθυνση κατοικίας 
ή διαμονής που έχει δηλώσει, ειδοποιείται τηλεφωνικώς, 
εφόσον έχει δηλώσει αριθμό τηλεφωνικής σύνδεσης, να 
προσέλθει στην αρμόδια αρχή παραλαβής της αίτησης 
για να διενεργηθεί η επίδοση. Η επίδοση διενεργείται το 
αργότερο κατά την επόμενη προσέλευση του αιτούντος 
για ανανέωση του δελτίου αιτήσαντος άσυλο αλλοδαπού 
από τις αρμόδιες αρχές. Εάν ο αϊτών δεν εμφανισθεί 
το αργότερο κατά την επόμενη εργάσιμη ημέρα μετά 
τη λήξη του δελτίου αιτήσαντος άσυλο αλλοδαπού, η 
επίδοση θεωρείται ότι έχει πραγματοποιηθεί κατά την 
ημέρα αυτή. Η επίδοση στον αιτούντα διενεργείται με 
την παρουσία διερμηνέα σε γλώσσα που κατανοεί ο αϊ¬ 
τών, μνεία δε του γεγονότος αυτού γίνεται στη σχετική 
έκθεση επίδοσης. 


2. Όταν η αίτηση απορρίπτεται, στην απόφαση αναφέ- 
ρονται οι πραγματικοί και νομικοί λόγοι της απόρριψης. 
Στην απορριπτική απόφαση γίνεται μνεία για την προ¬ 
θεσμία προς άσκηση προσφυγής, για το όργανο ενώπιον 
του οποίου ασκείται καθώς και για τις συνέπειες παρό¬ 
δου άπρακτης της προθεσμίας αυτής. 

3. Όταν έχει υποβληθεί αίτηση εξ ονόματος των μελών 
της οικογένειας του αιτούντα, που επικαλούνται τους 
ίδιους λόγους, η Αποφαινόμενη Αρχή μπορεί να εκδίδει 
μια απόφαση που αφορά όλα τα μέλη της οικογένειας. 

Άρθρο 8 

(Άρθρο 10 Οδηγίας) 

Εγγυήσεις για τους αιτούντες 

1. Οι αιτούντες, κατά την εφαρμογή των διατάξεων των 
Κεφαλαίων Γ' και Δ' έχουν τα ακόλουθα δικαιώματα: 

α. Ενημερώνονται, σε γλώσσα την οποία ευλόγως θεω¬ 
ρείται ότι κατανοούν, για τη διαδικασία που ακολουθείται, 
τα δικαιώματα και τις υποχρεώσεις τους, το γεγονός ότι οι 
πληροφορίες που παρέχουν στις αρχές κατά τη διάρκεια 
της εξέτασης του αιτήματος τους παραμένουν εμπιστευ- 
τικές, καθώς και για τις συνέπειες της μη συμμόρφωσης 
προς τις υποχρεώσεις τους και της μη συνεργασίας με 
τις αρχές. Επίσης, ενημερώνονται για τις προθεσμίες και 
τα μέσα που έχουν στη διάθεσή τους, ώστε να συμμορ¬ 
φωθούν με την υποχρέωση υποβολής των στοιχείων που 
απαιτούνται για την τεκμηρίωση της αίτησής τους. Οι 
πληροφορίες τους δίδονται εγκαίρως ώστε να ασκήσουν 
τα δικαιώματα τους και να συμμορφωθούν με τις υποχρε¬ 
ώσεις που περιγράφονται στο άρθρο 9. 

β. Τους παρέχονται υπηρεσίες διερμηνέα για να εκθέ¬ 
σουν την υπόθεσή τους στις αρμόδιες αρχές υποβολής 
και εξέτασης και για τη διεξαγωγή της συνέντευξης σε 
όλα τα στάδια της διαδικασίας, εφόσον δεν μπορεί να 
εξασφαλισθεί η αναγκαία επικοινωνία χωρίς αυτόν. Η 
δαπάνη της διερμηνείας βαρύνει το δημόσιο. 

γ. Διευκολύνεται η επικοινωνία τους με την'Υπατη Αρ¬ 
μοστεία του Ο.Η.Ε. για τους Πρόσφυγες ή με κάθε άλλη 
οργάνωση που παρέχει νομική συνδρομή. 

δ. Εφοδιάζονται ατελώς από την αρμόδια αρχή παραλα¬ 
βής, αμέσως μετά τον καθορισμό ημερομηνίας λήψης συ¬ 
νέντευξης, με ειδικό ατομικό δελτίο («δελτίο αιτήσαντος 
άσυλο αλλοδαπού»), το οποίο φέρει τη φωτογραφία τους 
και τους επιτρέπει την παραμονή στην ελληνική επικρά¬ 
τεια μέχρι την ημερομηνία λήψης συνέντευξης που τους 
έχει καθοριστεί. Στο δελτίο αυτό μπορεί να αναφέρεται 
περιορισμός της κυκλοφορίας του αιτούντος σε τμήμα 
της ελληνικής επικράτειας. Εφόσον πραγματοποιηθεί η 
συνέντευξη, το δελτίο ανανεώνεται για διάρκεια μέχρι 
έξι μηνών, στις δε περιπτώσεις των άρθρων 17 παρ. 3 και 
18 μέχρι τριών μηνών, έως την έκδοση οριστικής απόφα¬ 
σης επί της αίτησης παροχής διεθνούς προστασίας. Το 
δελτίο παραδίδεται υποχρεωτικά από τον αιτούντα στην 
αρμόδια Υπηρεσία κατά την επίδοση σε αυτόν της ορι¬ 
στικής απόφασης επί του αιτήματος του και εν συνεχεία 
καταστρέφεται, συντασσόμενου προς τούτο σχετικού 
πρακτικού. Με αντίστοιχο δελτίο εφοδιάζονται και τα 
μέλη της οικογένειας του αιτούντος. Δεν χορηγείται το 
προαναφερόμενο δελτίο, όταν ο αϊτών κρατείται ή όσο 
διαρκεί η εξέταση της αίτησης που έχει υποβληθεί στα 
σύνορα, σύμφωνα με τις διατάξεις του άρθρου 24. 

ε. Ενημερώνονται σχετικά με το αποτέλεσμα της 
απόφασης επί της αιτήσεώς διεθνούς προστασίας σε 
γλώσσα που κατανοούν, καθώς και για τη δυνατότητα 
προσβολής της απορριπτικής απόφασης. 

2. Η απόφαση για την αίτηση διεθνούς προστασίας 
εκδίδεται και επιδίδεται στον αιτούντα το ταχύτερο δυ¬ 
νατόν σύμφωνα με τις διατάξεις του άρθρου 7. 

3. Καθ’ όλη τη διάρκεια της διαδικασίας εξέτασης του 
αιτήματος διεθνούς προστασίας, οι αρχές αναγνωρίζουν 
και θεωρούν το γνήσιο της υπογραφής αιτούντων, με την 
επίδειξη του δελτίου αιτήσαντος άσυλο αλλοδαπού, για 
διεκπεραίωση ζητημάτων σχετικών με το αίτημά τους. 
Στις περιπτώσεις κράτησης ή κατά τη διαδικασία σύμ¬ 
φωνα με το άρθρο 24, οι αρμόδιες αρχές αναγνωρίζουν 
και βεβαιώνουν την υπογραφή των αλλοδαπών βάσει των 
στοιχείων που έχουν δηλώσει. 

4. Όταν η αίτηση είναι πιθανό να θεωρηθεί ως βάσι¬ 
μη ή όταν ο αϊτών είναι άτομο που ανήκει σε ευάλωτη 
ομάδα, σύμφωνα με το άρθρο 17 του π.δ. 220/2007 (Α' 
251), εξετάζεται κατά προτεραιότητα, σύμφωνα με τις 
βασικές αρχές και εγγυήσεις που προβλέπονται στο 
παρόν άρθρο. 

Άρθρο 9 

(Αρθρο 11 Οδηγίας) 

Υποχρεώσεις των αιτούντων 

1. Οι αιτούντες υποχρεούνται να συνεργάζονται με τις 
αρμόδιες αρχές στο μέτρο που αυτό είναι αναγκαίο για 
τη διεκπεραίωση της αίτησής τους. Ειδικότερα, σε κάθε 
περίπτωση, οι αιτούντες υποχρεούνται να: 

α. Παρουσιάζονται ενώπιον των αρμοδίων αρχών αυ¬ 
τοπροσώπως χωρίς καθυστέρηση ή στον καθοριζόμενο 
από τις οικείες διατάξεις χρόνο και υποβάλλουν τα αι¬ 
τήματα τους. Αίτηση για διεθνή προστασία, προσφυγή 
κατά απορριπτικής απόφασης, μεταγενέστερη αίτηση και 
αίτηση για ανανέωση δελτίου αιτήσαντος ασύλου υπο¬ 
βάλλονται αυτοπροσώπως, εκτός αν συντρέχουν λόγοι 
ανωτέρας βίας, όπως σοβαρή ασθένεια, σοβαρή σωματική 
αναπηρία ή κράτηση, οι οποίοι να αποδεικνύονται με 
ανάλογο πιστοποιητικό ή βεβαίωση δημόσιας υπηρεσίας. 
Στις προαναφερόμενες περιπτώσεις ανωτέρας βίας, η 
αίτηση περιλαμβάνει δήλωση του αιτούντος ότι γνωρίζει 
τις προϋποθέσεις της παρούσης παραγράφου. Σε κάθε 
περίπτωση, η εκκίνηση της διαδικασίας εξέτασης μιας 
αίτησης διεθνούς προστασίας τελεί υπό την προϋπόθε¬ 
ση της συνδρομής των ως άνω λόγων, καθώς και της 
αυτοπρόσωπης επιβεβαίωσης της αίτησης. 

β. Παραδίδουν το ταξιδιωτικό έγγραφο ή οποιοδήποτε 
άλλο έγγραφο που έχουν στην κατοχή τους και σχετίζε¬ 
ται με την εξέταση της αίτησης και των στοιχείων που 
πιστοποιούν την ταυτότητα του ιδίου και των μελών της 
οικογένειάς του, τη χώρα προέλευσης και το τόπο κατα¬ 
γωγής του, καθώς και την οικογενειακή του κατάσταση. 
Η αναγνώριση της ιδιότητας του δικαιούχου διεθνούς 
προστασίας δεν προϋποθέτει απαραιτήτως την υποβολή 
τυπικών αποδεικτικών στοιχείων. Στις περιπτώσεις που 
παραδοθούν τα ανωτέρω έγγραφα συντάσσεται πρακτι¬ 
κό παράδοσης-παραλαβής. 

γ. Ενημερώνουν τις αρμόδιες αρχές παραλαβής για τη 
διεύθυνση κατοικίας ή διαμονής τους καθώς και τις αρ¬ 
μόδιες αρχές παραλαβής ή εξέτασης για κάθε μεταβολή 
της διεύθυνσης αυτής, το συντομότερο δυνατόν. Επίσης, 
υποχρεούνται να δέχονται κάθε επίδοση ή κοινοποίηση 
στον πιο πρόσφατο τόπο διαμονής ή κατοικίας που έχουν 
δηλώσει. 

δ. Συνεργάζονται με τις αρμόδιες αρχές για τη διενέρ¬ 
γεια κάθε νόμιμης έρευνας σχετικά με την αίτησή τους. 

ε. Δέχονται σωματική έρευνα και έρευνα των αντικει¬ 
μένων που φέρουν και φωτογραφίζονται σύμφωνα με τις 


κείμενες διατάξεις. Δακτυλοσκοπούνται, εφόσον είναι 
άνω των 14 ετών (άρθρο 4 του Κανονισμού 2725/2000/ΕΚ 
του Συμβουλίου ΕΕΙ 316/15.12.2000). 

2. Για τις υποχρεώσεις αυτές και τα δικαιώματα που πα¬ 
ρέχονται σύμφωνα με το άρθρο 8, ενημερώνονται ειδικά 
οι αιτούντες σε γλώσσα που κατανοούν και συντάσσεται 
προς τούτο σχετική έκθεση στην οποία αναφέρεται ρητά 
η γλώσσα επικοινωνίας. 

Άρθρο 10 

(Άρθρα 12,13 και 14 Οδηγίας) 

Προσωπική συνέντευξη 

1. Πριν τη λήψη απόφασης από την Αποφαινόμενη Αρχή, 
διενεργείται προσωπική συνέντευξη του αιτούντος από 
βαθμοφόρο της αρμόδιας αρχής εξέτασης ο οποίος 
ορίζεται για το σκοπό αυτό. Ο βαθμοφόρος εισηγείται 
σχετικά στην Αποφαινόμενη Αρχή, αφού πρώτα συντάξει 
πρακτικό. Η συνέντευξη διενεργείται με τη συνδρομή 
διερμηνέα, ικανού να εξασφαλίσει την αναγκαία επικοινω¬ 
νία, προκειμένου ο ενδιαφερόμενος να επιβεβαιώσει όσα 
αναφέρει στην αίτησή του και να δώσει εξηγήσεις, ιδίως 
σε ό,τι αφορά τα ακριβή στοιχεία της ταυτότητάς του, τη 
μη κατοχή διαβατηρίου ή άλλου επίσημου ταξιδιωτικού 
εγγράφου, το ακριβές δρομολόγιο που ακολούθησε για 
να εισέλθει στο ελληνικό έδαφος και τους λόγους που 
τον ανάγκασαν να εγκαταλείψει τη χώρα καταγωγής του 
ή προηγούμενης συνήθους παραμονής του, όταν πρό¬ 
κειται για ανιθαγενή, ζητώντας προστασία. Πριν από τη 
συνέντευξη χορηγείται στον αιτούντα, εφόσον το επι¬ 
θυμεί, εύλογος χρόνος προκειμένου να προετοιμασθεί 
κατάλληλα και να συμβουλευθεί νομικό ή άλλο σύμβουλο 
για να τον επικουρεί κατά τη διάρκεια της διαδικασίας. 
Ο εύλογος χρόνος καθορίζεται από την αρμόδια για τον 
αιτούντα αρχή εξέτασης και δεν δύναται, περιλαμβανο- 
μένων και των τυχόν παρατάσεων, να υπερβεί τους δύο 
μήνες. Κατά την διάρκεια της συνέντευξης δύναται να 
παρίσταται με δυνατότητα υποβολής ερωτήσεων, εκπρό¬ 
σωπος τηςΎπατης Αρμοστείας του Ο.Η.Ε. για τους Πρό¬ 
σφυγες ή συνεργαζόμενης με αυτή οργάνωσης, καθώς 
και ο νομικός ή άλλος σύμβουλος του αιτούντος. Η'Υπατη 
Αρμοστεία του Ο.Η.Ε. για τους Πρόσφυγες ενημερώνε¬ 
ται εγκαίρως αναφορικά με το πρόγραμμα συνεντεύξε¬ 
ων και τα στοιχεία ταυτότητας των αιτούντων. Όταν η 
συνέντευξη αφορά γυναίκα, λαμβάνεται ειδική μέριμνα, 
ώστε να διεξάγεται από ειδικευμένη γυναίκα υπάλληλο, 
παρουσία γυναίκας διερμηνέα. Σε περίπτωση που τούτο 
δεν καθίσταται δυνατό, γίνεται σχετική μνεία των λόγων 
στο πρακτικό. Για κάθε ενήλικο μέλος της οικογένειας 
διεξάγεται ξεχωριστή προσωπική συνέντευξη. Γ ια τους 
ανήλικους, διεξάγεται προσωπική συνέντευξη λαμβανο- 
μένης υπόψη της ωριμότητάς τους και των ψυχολογικών 
συνεπειών των τραυματικών βιωμάτων τους. 

2. Η προσωπική συνέντευξη μπορεί να παραλειφθεί 
όταν: 

α. η Αποφαινόμενη Αρχή μπορεί, με βάση τα διαθέσιμα 
αποδεικτικά στοιχεία, να λάβει θετική απόφαση ή 

β. δεν είναι αντικειμενικά δυνατή, ιδίως όταν ο αϊτών 
δεν είναι σε θέση ή δεν μπορεί για λόγους που οφείλο¬ 
νται σε μόνιμες καταστάσεις ανεξάρτητες από τη θέλησή 
του να συμμετάσχει στη συνέντευξη. Η αδυναμία αυτή 
πιστοποιείται με σχετική βεβαίωση ιατρού ή ψυχολόγου 
από δημόσιο νοσηλευτικό ίδρυμα. 

3. Η εισήγηση του βαθμοφόρου της αρμόδιας αρχής 
εξέτασης θα περιλαμβάνει και την γνωμοδότηση του 
τυχόν παρευρισκόμενου εκπροσώπου τηςΎπατης Αρμό- 

στείας του Ο.Η.Ε. για τους Πρόσφυγες, ή συνεργαζόμενης 
με αυτήν οργάνωσης. Η ίδια εισήγηση θα περιλαμβάνει 
και τυχόν πρόταση για την εξέταση της αίτησης ως 
προδήλως αβάσιμης. Σε περίπτωση που η απόφαση της 
Αποφαινόμενης Αρχής διαφοροποιείται από την ως άνω 
γνωμοδότηση του εκπροσώπου τηςΎπατης Αρμοστείας 
του Ο.Η.Ε. για τους Πρόσφυγες ή συνεργαζόμενης με 
αυτή οργάνωσης και είναι απορριπτική θα πρέπει να 
αιτιολογείται ειδικώς. 

4. Όταν στον αιτούντα ή στο μέλος της οικογένειας δεν 
παρέχεται η ευκαιρία προσωπικής συνέντευξης, σύμφω¬ 
να με την περίπτωση β' της παραγράφου 2 ανωτέρω, η 
Αποφαινόμενη Αρχή καταβάλλει εύλογες προσπάθειες 
ώστε να τους δίνεται η δυνατότητα να υποβάλουν συ¬ 
μπληρωματικά στοιχεία. 

5. Η παράλειψη προσωπικής συνέντευξης κατά τα προ- 
αναφερόμενα δεν εμποδίζει την Αποφαινόμενη Αρχή να 
λαμβάνει απόφαση επί της αιτήσεως. Σε περίπτωση πα¬ 
ράλειψης της συνέντευξης, η Αποφαινόμενη Αρχή στην 
απόφασή της με την οποία απορρίπτει την αίτηση δι¬ 
αλαμβάνει αιτιολογημένη κρίση για τους λόγους αυτής 
της παράλειψης. 

6. Η παράλειψη προσωπικής συνέντευξης στην περί¬ 
πτωση (β) της παραγράφου 2 δεν επιδρά δυσμενώς στην 
απόφαση της Αποφαινόμενης Αρχής. 

7. Η προσωπική συνέντευξη διεξάγεται χωρίς την πα¬ 
ρουσία των μελών της οικογένειας του αιτούντος, εκτός 
εάν η αρμόδια αρχή εξέτασης κρίνει ότι η παρουσία τους 
είναι απαραίτητη. 

8. Η προσωπική συνέντευξη διεξάγεται υπό συνθήκες 
που εξασφαλίζουν την απαιτούμενη εμπιστευτικότητα. 

9. Κατά την προσωπική συνέντευξη λαμβάνονται τα 
κατάλληλα μέτρα που εξασφαλίζουν τη διεξαγωγή της 
σε συνθήκες που επιτρέπουν στον αιτούντα να παρου¬ 
σιάσει διεξοδικά τους λόγους της αίτησής του. Για το 
σκοπό αυτό: 

α. Οι αρμόδιοι υπάλληλοι που διεξάγουν τη συνέντευξη 
πρέπει να διαθέτουν τα κατάλληλα προσόντα για να 
συνεκτιμήσουν τις προσωπικές ή γενικές συνθήκες που 
αφορούν την αίτηση, συμπεριλαμβανομένης των πολι¬ 
τισμικών καταβολών και της κουλτούρας του αιτούντα. 
Ειδικότερα, επιβάλλεται όπως οι ως άνω υπάλληλοι επι- 
μορφώνονται για τις ειδικές ανάγκες των γυναικών, των 
παιδιών, των θυμάτων βίας και βασανιστηρίων. 

β. Επιλέγεται διερμηνέας ικανός να εξασφαλίσει την ανα¬ 
γκαία επικοινωνία σε γλώσσα που να κατανοεί ο αϊτών. 

10. Για κάθε προσωπική συνέντευξη συντάσσεται πρα¬ 
κτικό στο οποίο αναφέρονται οι ισχυρισμοί του αιτούντος 
διεθνή προστασία, οι ερωτήσεις που υπεβλήθησαν σε 
αυτόν καθώς και οι σχετικές απαντήσεις του. 

11. Ο αϊτών καλείται να βεβαιώσει την ακρίβεια του περι¬ 
εχομένου του πρακτικού, υπογράφοντας με τη συνδρομή 
του διερμηνέα που επίσης υπογράφει. Όταν ο αϊτών αρ- 
νείται να επιβεβαιώσει το περιεχόμενο του πρακτικού οι 
λόγοι άρνησης καταχωρίζονται στο σώμα του πρακτικού. 
Η άρνηση του αιτούντα να βεβαιώσει το περιεχόμενο 
του πρακτικού, δεν εμποδίζει την Αποφαινόμενη Αρχή 
να λάβει απόφαση επί της αίτησής του. 

12. Ο αϊτών δικαιούται να λαμβάνει οποτεδήποτε αντί¬ 
γραφο του πρακτικού που συντάσσεται στο πλαίσιο της 
προσωπικής συνέντευξης. 

13. Αν υπάρξουν σοβαρές ενδείξεις στο πλαίσιο της 
συνέντευξης ότι ο αϊτών υπήρξε θύμα βασανιστηρίων, πα- 
ραπέμπεται σε εξειδικευμένο ιατρικό κέντρο ή σε ιατρό 
ή ψυχολόγο δημοσίου νοσηλευτικού ιδρύματος, προκει- 


μένου να γνωματεύσει για την ύπαρξη ή μη κακώσεων ή 
ενδείξεων βασανιστηρίων. 

14. Οι προαναφερόμενες εγγυήσεις τηρούνται και κατά 
τη διαδικασία εξέτασης των προσφυγών καθώς και σε 
κάθε συμπληρωματική εξέταση. 

Άρθρο 11 

(Άρθρα 15 και 16 Οδηγίας) 

Εκπροσώπηση και συνδρομή 

1. Οι αιτούντες έχουν δικαίωμα να συμβουλεύονται με 
δαπάνη τους δικηγόρο ή άλλο σύμβουλο σε θέματα σχε¬ 
τικά με την αίτησή τους. 

2. Σε περίπτωση επιδίωξης δικαστικής προστασίας, ο 
αϊτών δύναται να λάβει δωρεάν νομική συνδρομή, σύμ¬ 
φωνα με τη διαδικασία που προβλέπεται στις διατάξεις 
του ν. 3226/2004 (Α' 24). 

3. Οι δικηγόροι που εκπροσωπούν τους αιτούντες έχουν 
πρόσβαση σε πληροφορίες του φακέλου τους, εφόσον 
αυτές σχετίζονται με την εξέταση της αίτησης. Αλλοι 
σύμβουλοι που παρέχουν συνδρομή στον αιτούντα έχουν 
πρόσβαση σε στοιχεία του φακέλου τους εφόσον αυτά 
σχετίζονται με την παρεχόμενη συνδρομή. Η Αποφαινόμε- 
νη Αρχή δύναται, μετά από αιτιολογημένη πράξη της, να 
απαγορεύει τη γνωστοποίηση της πηγής των πληροφοριών, 
εφόσον κρίνει ότι η αποκάλυψη αυτής ενδέχεται να θέσει 
σε κίνδυνο την εθνική ασφάλεια ή τις διεθνείς σχέσεις της 
χώρας ή την ασφάλεια ή την επιβαλλόμενη μυστικότητα 
της δράσης υπηρεσιών ή προσώπων που παρέχουν τις 
πληροφορίες. Η πρόσβαση στις εν λόγω απόρρητες πλη¬ 
ροφορίες ή πηγές είναι δυνατή, σε κάθε περίπτωση, από 
το δικαστήριο, το οποίο είναι αρμόδιο για την εξέταση των 
προβλεπομένων στο άρθρο 29 αιτήσεων ακυρώσεως. 

4. Οι δικηγόροι που εκπροσωπούν και οι σύμβουλοι που 
παρέχουν συνδρομή σε αιτούντες έχουν πρόσβαση σε 
κλειστές ζώνες, όπως χώρους κράτησης και ζώνες διέ¬ 
λευσης, για να επικοινωνούν με τους αιτούντες, σε ειδικά 
διαμορφωμένο χώρο. Οι αρμόδιες αρχές παραλαβής ή εξέ¬ 
τασης μπορούν να περιορίσουν τη δυνατότητα πρόσβασης 
των ως άνω προσώπων σε κλειστές ζώνες, μόνο όταν οι εν 
λόγω περιορισμοί, κρίνονται αντικειμενικά απαραίτητοι για 
την ασφάλεια, τη δημόσια τάξη ή τη διοικητική διαχείριση 
της ζώνης ή για την εξασφάλιση της αποτελεσματικής 
εξέτασης της αίτησης, υπό τον όρο ότι η πρόσβασή τους 
δεν περιορίζεται υπερβολικά ούτε καθίσταται αδύνατη. 

5. Δικηγόροι ή άλλοι σύμβουλοι δικαιούνται να παρέχουν 
κάθε νόμιμη συνδρομή στον αιτούντα σε όλα τα στάδια 
της διαδικασίας. Οι αιτούντες δικαιούνται να παρίστα- 
νται στην προσωπική συνέντευξη με τον δικηγόρο που 
τους εκπροσωπεί ή τον σύμβουλο που τους συνδράμει. Η 
απουσία του δικηγόρου ή άλλου συμβούλου δεν εμποδίζει 
τη διεξαγωγή της προσωπικής συνέντευξης. 

Άρθρο 12 

(Άρθρο 17 Οδηγίας) 

Αιτήσεις ασυνόδευτων ανήλικων 

1. Οι αρμόδιες αρχές, όταν υποβάλλεται αίτηση από 
ασυνόδευτους ανήλικους, ενεργούν σύμφωνα με την 
παράγραφο 1 του άρθρου 19 του π.δ.220/2007, για το 
διορισμό επιτρόπου του ανηλίκου. Στον επίτροπο ή στον 
ασκούντο τη σχετική πράξη επιτροπείας παρέχεται η 
ευκαιρία να ενημερώνει τον ασυνόδευτο ανήλικο, για τη 
σημασία και τις πιθανές συνέπειες της προσωπικής συ¬ 
νέντευξης, καθώς και για τον τρόπο με τον οποίο πρέπει 
να προετοιμασθεί για την προσωπική συνέντευξη. Ο επί¬ 
τροπος ή ο ασκών τη σχετική πράξη επιτροπείας καλείται 

και δύναται να παρίσταται στην προσωπική συνέντευξη 
του ανηλίκου και να υποβάλει ερωτήσεις ή παρατηρήσεις 
προς διευκόλυνση της διαδικασίας. 

2. Οι αιτήσεις που υποβάλλονται από ασυνόδευτους 
ανήλικους εξετάζονται σύμφωνα με την κανονική διαδι¬ 
κασία κατά προτεραιότητα. 

3. Οι βαθμοφόροι που διεξάγουν προσωπικές συνεντεύ¬ 
ξεις με ασυνόδευτο ανήλικο και εισηγούνται για την έκδο¬ 
ση της απόφασης επί της αίτησης διεθνούς προστασίας 
του πρέπει να διαθέτουν τις αναγκαίες γνώσεις σχετικά 
με τις ειδικές ανάγκες των ανήλικων και διενεργούν με 
τέτοιο τρόπο την συνέντευξη, ώστε να είναι απόλυτα 
αντιληπτή από τον αιτούντα, λαμβάνοντας ιδιαίτερα υπό¬ 
ψη την παιδική του ηλικία. 

4. Οι αρμόδιες αρχές εξέτασης μπορούν να χρησιμοποι¬ 
ούν ιατρικές εξετάσεις για τον προσδιορισμό της ηλικίας 
των ασυνόδευτων ανηλίκων. Στις περιπτώσεις που χρησιμο¬ 
ποιούνται ιατρικές εξετάσεις, λαμβάνεται μέριμνα ώστε: 

α. οι ασυνόδευτοι ανήλικοι να ενημερώνονται, πριν από 
την εξέταση της αίτησής τους και σε γλώσσα την οποία 
κατανοούν, για τη δυνατότητα προσδιορισμού της ηλικί¬ 
ας με ιατρική εξέταση, για τη μέθοδο της εξέτασης, τις 
ενδεχόμενες συνέπειες των αποτελεσμάτων της ιατρι¬ 
κής εξέτασης στην εξέταση της αίτησης καθώς και τις 
συνέπειες της άρνησης του ασυνόδευτου ανηλίκου να 
υποβληθεί στην ιατρική εξέταση, 

β. οι ασυνόδευτοι ανήλικοι ή οι επίτροποί τους να συ- 
ναινούν στη διενέργεια εξέτασης για τον προσδιορισμό 
της ηλικίας των συγκεκριμένων ανηλίκων, 

γ. η απόφαση απόρριψης της αίτησης ασυνόδευτου 
ανηλίκου που αρνήθηκε να υποβληθεί σε αυτή την ιατρική 
εξέταση να μη βασίζεται μόνο στην άρνηση αυτή και 

δ. μέχρι την ολοκλήρωση της ιατρικής εξέτασης, το 
πρόσωπο που ισχυρίζεται ότι είναι ανήλικο έχει ανάλογη 
μεταχείριση ως ανήλικο. 

5. Εφόσον από τη διαδικασία για τον προσδιορισμό 
της ηλικίας δεν προκύψει με ασφάλεια ότι ο αϊτών είναι 
ενήλικας, αυτός αντιμετωπίζεται ως ανήλικος. 

6. Το γεγονός ότι ένας ασυνόδευτος ανήλικος έχει 
αρνηθεί να υποβληθεί σε ιατρική εξέταση δεν εμποδίζει 
την Αποφαινόμενη Αρχή να λαμβάνει απόφαση επί της 
αιτήσεως. 

7. Η διασφάλιση του συμφέροντος του παιδιού απο¬ 
τελεί πρωταρχική υποχρέωση κατά την εφαρμογή των 
διατάξεων του παρόντος άρθρου. 

Άρθρο 13 

(Άρθρο 18 Οδηγίας) 

Κράτηση των αιτούντων 

1. Υπήκοος τρίτης χώρας ή ανιθαγενής, που αιτείται 
διεθνούς προστασίας, δεν κρατείται για μόνο το λόγο ότι 
εισήλθε και παραμένει παράνομα στη χώρα. Πρόσωπο, 
το οποίο κατά το χρόνο που κρατείται υποβάλλει αίτηση 
διεθνούς προστασίας, παραμένει υπό κράτηση εάν συ¬ 
ντρέχουν οι προϋποθέσεις της παραγράφου 2. 

2. Η κράτηση των αιτούντων σε κατάλληλο χώρο 
επιτρέπεται κατ’ εξαίρεση και εφόσον δεν μπορούν να 
εφαρμοσθούν εναλλακτικά μέτρα, για έναν από τους 
παρακάτω λόγους: 

α. Δεν φέρει ή έχει καταστρέψει τα ταξιδιωτικά του 
έγγραφα και είναι αναγκαίο να διαπιστωθεί η ταυτότητά 
του, οι συνθήκες εισόδου και τα πραγματικά στοιχεία 
προέλευσης του, ιδίως στις περιπτώσεις μαζικών αφίξεων 
παράνομα εισερχομένων αλλοδαπών. 


β. Συνιστά κίνδυνο για την εθνική ασφάλεια ή τη δη¬ 
μόσια τάξη για λόγους που αναλύονται ειδικώς στην 
απόφαση κράτησης. 

γ. Κρίνεται αναγκαία για την ταχεία και αποτελεσμα¬ 
τική εξέταση του αιτήματος. 

3. Η απόφαση για την κράτηση των αιτούντων διεθνή 
προστασία λαμβάνεται από τον οικείο Αστυνομικό Διευ¬ 
θυντή και, προκειμένου περί Γ ενικών Αστυνομικών Διευ¬ 
θύνσεων Αττικής και Θεσσαλονίκης, από τον αρμόδιο για 
θέματα αλλοδαπών Αστυνομικό Διευθυντή και περιέχει 
πλήρη και εμπεριστατωμένη αιτιολογία. 

4. Η κράτηση αυτή επιβάλλεται για το απολύτως ανα¬ 
γκαίο χρονικό διάστημα και σε καμία περίπτωση δεν 
δύναται να υπερβαίνει τις ενενήντα (90) ημέρες. Εάν ο 
αϊτών έχει προηγουμένως κρατηθεί εν όψει διοικητικής 
απέλασής του, ο συνολικός χρόνος κράτησης δεν δύναται 
να υπερβαίνει τις εκατόν ογδόντα (180) ημέρες. 

5. Οι αιτούντες που κρατούνται, σύμφωνα με τις προη¬ 
γούμενες παραγράφους, έχουν τα δικαιώματα προσφυ¬ 
γής και υποβολής αντιρρήσεων που προβλέπονται στην 
παρ. 3 του άρθρου 76 του ν. 3386/2005, όπως ισχύει. 

6. Στις περιπτώσεις κράτησης αιτούντων, οι αρμόδιες 
αρχές παραλαβής ή εξέτασης, με την επιφύλαξη των 
διεθνών και εθνικών κανόνων δικαίου που διέπουν την 
κράτηση, εφαρμόζουν τα ακόλουθα: 

α. Μεριμνούν ώστε οι γυναίκες να κρατούνται σε χώρο 
χωριστά από τους άντρες. 

β. Αποφεύγουν την κράτηση των ανήλικων. Ανήλικοι 
που έχουν χωριστεί από τις οικογένειές τους και ασυ- 
νόδευτοι ανήλικοι κρατούνται μόνο για το απαραίτητο 
χρόνο έως την ασφαλή παραπομπή τους σε κατάλληλες 
δομές φιλοξενίας ανηλίκων. 

γ. Αποφεύγουν την κράτηση εγκύων σε προχωρημένη 
εγκυμοσύνη ή λεχώνων. 

δ. Παρέχουν στους κρατούμενους την προσήκουσα 
ιατρική φροντίδα. 

ε. Διασφαλίζουν το δικαίωμα για νομική εκπροσώπηση 
των κρατούμενων. 

στ. Μεριμνούν ώστε οι κρατούμενοι να ενημερώνονται 
για τους λόγους και τη διάρκεια της κράτησης. 

Άρθρο 14 

(Άρθρα 19 και 20 Οδηγίας) 

Παραίτηση από την αίτηση - ανάκληση 

1. Όταν ο αϊτών παραιτείται εγγράφως από την αίτησή 
του, η αρμόδια αρχή απόφασης απορρίπτει την αίτηση με 
ειδικά αιτιολογημένη απόφαση. Το πρακτικό παραίτησης 
συντάσσεται παρουσία διερμηνέα, ο οποίος επιβεβαιώνει 
το ακριβές περιεχόμενο αυτού και ο αϊτών ενημερώνεται 
για τις συνέπειες της πράξης αυτής. 

2. Όταν υπάρχει εύλογη αιτία να θεωρείται ότι ο αϊτών 
έχει σιωπηρά ανακαλέσει την αίτησή του και έχει διενερ- 
γηθεί η συνέντευξη του αιτούντος, η αρμόδια αρχή από¬ 
φασης εκδίδει απόφαση επί του αιτήματος. Εφόσον δεν 
έχει διενεργηθεί συνέντευξη, η αρμόδια αρχή απόφασης 
διακόπτει την εξέταση της αίτησης με σχετική πράξη και 
θέτει την υπόθεση στο αρχείο. Στην περίπτωση αυτή, 
ο αϊτών έχει δικαίωμα να ζητήσει από την παραπάνω 
αρχή τη συνέχιση της εξέτασης του αιτήματος του, εντός 
αποκλειστικής προθεσμίας εξήντα (60) ημερών από την 
ημερομηνία της σχετικής πράξης διακοπής, προβάλλοντας 
τους λόγους για τους οποίους δεν συντρέχει σιωπηρή 
ανάκληση της αίτησής του. Μέχρι την οριστική κρίση της 
ως άνω αίτησης, ο αϊτών δεν απελαύνεται από τη χώρα. 

3. Θεωρείται ότι ο αϊτών έχει ανακαλέσει σιωπηρά την 
αίτησή του ιδίως όταν διαπιστώνεται ότι: 

α. δεν ανταποκρίθηκε σε αιτήματα για παροχή πληρο¬ 
φοριών με ουσιώδη σημασία για την αίτησή του, σύμφωνα 
με τους όρους του άρθρου 4 του π.δ.96/2008 ή 
β. δεν παρέστη στην προσωπική συνέντευξη, όπως προ- 
βλέπεται στο άρθρο 9 ή 

γ. διέφυγε από το μέρος όπου βρισκόταν υπό κράτηση ή 
δ. αναχώρησε από το μέρος όπου διέμενε, χωρίς να 
ζητήσει άδεια ή να ενημερώσει τις αρμόδιες αρχές ή 
ε. δεν συμμορφώθηκε με την υποχρέωση αναφοράς 
κατά το εδ. (α) της παρ. 1 του άρθρου 9, ή άλλη υποχρέ¬ 
ωση επικοινωνίας, εντός (30) ημερών ή 
στ. δεν εμφανίστηκε για να ανανεώσει το δελτίο αι- 
τήσαντος άσυλο αλλοδαπού κατά την επόμενη εργάσι¬ 
μη μετά τη λήξη του δελτίου, παρήλθε δε η προθεσμία 
ασκήσεως προσφυγής. 

4. Στις περιπτώσεις εκτέλεσης μεταφοράς αιτούντων στη 
χώρα, στο πλαίσιο εφαρμογής του Κανονισμού 343/2003 
του Συμβουλίου, οι εκδοθείσες πράξεις διακοπής ανακαλού¬ 
νται αυτοδικαίως και η διαδικασία ασύλου συνεχίζεται. 

Άρθρο 15 

(Άρθρο 21 Οδηγίας) 

Ο ρόλος τηςΎπατης Αρμοστείας του 
Ο.Η.Ε. για τους Πρόσφυγες. 

1. Οι αποφάσεις που λαμβάνονται επί των αιτήσεων δι¬ 
εθνούς προστασίας σε πρώτο και δεύτερο βαθμό, καθώς 
και οι αποφάσεις με τις οποίες ανακαλείται ή ακυρώνεται 
το καθεστώς του πρόσφυγα ή του δικαιούχου επικουρικής 
προστασίας, κοινοποιούνται στο γραφείο τηςΎπατης Αρ¬ 
μοστείας του Ο.Η.Ε. για τους Πρόσφυγες στην Ελλάδα. 

2. Η Ύπατη Αρμοστεία του ΟΗΕ για τους Πρόσφυγες: 
α.Έχει πρόσβαση στις πληροφορίες για τις ατομικές 

αιτήσεις διεθνούς προστασίας, για την πρόοδο της δι¬ 
αδικασίας και τις αποφάσεις που λαμβάνονται, υπό την 
προϋπόθεση ότι ο αϊτών συμφωνεί σχετικά. 

β. Δύναται να εκθέτει τις απόψεις της ή να παρέχει 
συμπληρωματικές πληροφορίες στις αρμόδιες αρχές 
παραλαβής ή εξέτασης. 

γ. Δύναται να επισκέπτεται, δια των εκπροσώπων της, 
αιτούντες ή χρήζοντες διεθνούς προστασίας στους 
χώρους κράτησης ή στη ζώνη διέλευσης αερολιμένα ή 
λιμένα, στην οποία η πρόσβαση αυτών είναι ελεύθερη. 
Για τη διασφάλιση του απορρήτου της επικοινωνίας των 
αιτούντων με τους ανωτέρω εκπρόσωπους, διατίθεται 
κατάλληλος χώρος από την αρμόδια αρχή που δέχεται 
το αίτημα ή στην οποία κρατούνται. 

δ. Παρουσιάζει τις απόψεις της κατά την άσκηση των 
δραστηριοτήτων της, βάσει του άρθρου 35 της Σύμβασης 
της Γενεύης, ενώπιον των αρμοδίων αρχών, σχετικά με 
τις αιτήσεις διεθνούς προστασίας σε οποιοδήποτε στά¬ 
διο της διαδικασίας. 

3. ΣτηνΎπατη Αρμοστεία του Ο.Η.Ε. για τους Πρόσφυ¬ 
γες παρέχονται τα στατιστικά δεδομένα που επιτρέπουν 
την αποτελεσματική εκπλήρωση του έργου της, κατά 
τα οριζόμενα στην παράγραφο 2 του άρθρου 35 της 
Σύμβασης της Γ ενεύης. 

4. Οι διατάξεις της παραγράφου 2 εφαρμόζονται και 
για τις οργανώσεις οι οποίες, με βάση ειδική συμφωνία, 
ενεργούν για λογαριασμό τηςΎπατης Αρμοστείας του 
Ο.Η.Ε. για τους Πρόσφυγες στην Ελλάδα. 

Άρθρο 16 

(Άρθρο 22 Οδηγίας) 

Τήρηση εμπιστευτικότητας 

Για το σκοπό της εξέτασης ατομικών περιπτώσεων, 
όλες οι αρμόδιες αρχές οφείλουν: 


α. Να μην αποκαλύπτουν τις πληροφορίες που αφορούν 
ατομικές αιτήσεις ή το γεγονός ότι έχει υποβληθεί αίτηση 
στους φερόμενους ως διώκτες του αιτούντος. 

β. Να μην ζητούν πληροφορίες από τους φερόμενους 
ως διώκτες του αιτούντος κατά τρόπο που θα είχε ως 
αποτέλεσμα να αποκαλυφθεί άμεσα ή έμμεσα το γεγονός 
ότι ο αϊτών έχει υποβάλει αίτηση και θα έθετε σε κίνδυνο 
τη σωματική ακεραιότητά του και των εξαρτώμενων από 
αυτόν προσώπων ή την ελευθερία και την ασφάλεια των 
μελών της οικογένειάς του που εξακολουθούν να ζουν 
στη χώρα καταγωγής. 

ΚΕΦΑΛΑΙΟ Γ 

ΔΙΑΔΙΚΑΣΙΕΣ ΣΕ ΠΡΩΤΟ ΒΑΘΜΟ 
Άρθρο 17 

(Άρθρο 23 Οδηγίας) 

Διαδικασία εξέτασης 

1. Οι αρμόδιες αρχές εξέτασης εξετάζουν τις αιτήσεις 
διεθνούς προστασίας, σύμφωνα με τις βασικές αρχές και 
εγγυήσεις του Κεφαλαίου Β. 

2. Η εξέταση των αιτήσεων ολοκληρώνεται εντός τριών 
μηνών, όταν εφαρμόζεται η ταχύρρυθμη διαδικασία, εξαι- 
ρουμένων των αιτήσεων που εξετάζονται βάσει του άρ¬ 
θρου 24, και εντός έξι μηνών όταν εφαρμόζεται η κανονική 
διαδικασία. Στις περιπτώσεις που η εξέταση διαρκεί πέραν 
του προβλεπόμενου ανά περίπτωση ανώτατου χρονικού 
ορίου, ο αϊτών έχει δικαίωμα να ζητά πληροφορίες από τις 
αρμόδιες αρχές εξέτασης για το χρόνο κατά τον οποίο 
αναμένεται η απόφαση επί της αιτήσεως. Η ενημέρωση 
αυτή δε θεμελιώνει υποχρέωση των ανωτέρω αρχών να 
λάβουν απόφαση εντός συγκεκριμένης προθεσμίας. 

3. Οι αιτήσεις διεθνούς προστασίας εξετάζονται με την 
ταχύρρυθμη διαδικασία, όταν είναι προδήλως αβάσιμες ή 
όταν ο αϊτών προέρχεται από ασφαλή χώρα καταγωγής 
ή από ασφαλή τρίτη χώρα. 

4. Προδήλως αβάσιμες θεωρούνται οι αιτήσεις, όταν 
ο αϊτών: 

α. κάνει επίκληση λόγων που προδήλως δεν συνάδουν 
με την ιδιότητα του πρόσφυγα ή του δικαιούχου επικου¬ 
ρικής προστασίας ή 

β. υποβάλλει την αίτηση καταχρηστικά ή με δόλο για 
να παραπλανήσει τις αρχές. 

Άρθρο 18 

(Άρθρο 25 Οδηγίας) 

Απαράδεκτες αιτήσεις 

Η Αποφαινόμενη Αρχή απορρίπτει ως απαράδεκτη, με 
σχετική πράξη της, αίτηση διεθνούς προστασίας, εφόσον: 

α. άλλο κράτος μέλος της Ε.Ε. έχει χορηγήσει στον 
αιτούντα καθεστώς διεθνούς προστασίας ή έχει αναλάβει 
την ευθύνη εξέτασης της σχετικής αίτησης, κατ’ εφαρμο¬ 
γή του Κανονισμού 343/2003 του Συμβουλίου ή 
β. ο αϊτών απολαμβάνει επαρκούς προστασίας από χώρα 
που δεν είναι κράτος μέλος της Ε.Ε. και θεωρείται ως 
ασφαλής τρίτη χώρα για αυτόν, σύμφωνα με το άρθρο 20, 
ή ως πρώτη χώρα ασύλου, σύμφωνα με το άρθρο 19 ή 
γ. ο αϊτών υπέβαλε όμοια αίτηση μετά από τελεσίδικη 
απόφαση της αρμόδιας αρχής απόφασης ή 
δ. μέλος της οικογένειας του αιτούντα υποβάλλει ξε¬ 
χωριστή αίτηση, παρότι το πρόσωπο αυτό έχει ήδη συ- 
ναινέσει, σύμφωνα με το άρθρο 4, να συμπεριληφθεί η 
περίπτωσή του ως τμήμα αίτησης υποβαλλόμενης για 
λογαριασμό του και δεν υπάρχουν στοιχεία τα οποία να 
δικαιολογούν την υποβολή χωριστής αίτησης. 

Άρθρο 19 

(Άρθρο 26 Οδηγίας) 

Πρώτη χώρα ασύλου 

1. Μία χώρα θεωρείται ως πρώτη χώρα ασύλου για τον 
αιτούντα, εάν αυτός έχει αναγνωρισθεί ως πρόσφυγας 
από τη χώρα αυτή και απολαμβάνει ακόμη της σχετικής 
προστασίας, ή απολαμβάνει άλλης επαρκούς προστασίας 
στην εν λόγω χώρα, επωφελούμενος μεταξύ άλλων από 
την αρχή της μη επαναπροώθησης, με την προϋπόθεση 
ότι θα γίνει εκ νέου δεκτός στη χώρα αυτή. 

2. Για την εφαρμογή της έννοιας της πρώτης χώρας 
ασύλου στον συγκεκριμένο αιτούντα, λαμβάνεται υπόψη 
η παράγραφος 1 του άρθρου 20. 

Άρθρο 20 

(Άρθρο 27 Οδηγίας) 

Ασφαλείς τρίτες χώρες 

1. Μια χώρα θεωρείται ως ασφαλής τρίτη χώρα για ένα 
συγκεκριμένο αιτούντα, όταν πληρούνται σωρευτικά τα 
εξής κριτήρια: 

α. δεν απειλούνται η ζωή και η ελευθερία του λόγω 
φυλής, θρησκείας, εθνικότητας, κοινωνικής τάξης ή πο¬ 
λιτικών πεποιθήσεων, 

β. η χώρα αυτή τηρεί την αρχή της μη επαναπροώθη¬ 
σης, σύμφωνα με τη Σύμβαση της Γενεύης, 
γ. δεν υπάρχει κίνδυνος σοβαρής βλάβης για τον αι- 
τούντα κατά το άρθρο 15 του π./δ. 96/2008, 
δ. η χώρα αυτή απαγορεύει την απομάκρυνση ενός 
αιτούντα σε χώρα όπου αυτός κινδυνεύει να υποστεί 
βασανιστήρια και σκληρή, απάνθρωπη ή ταπεινωτική με¬ 
ταχείριση ή τιμωρία, όπως ορίζεται στο διεθνές δίκαιο, 
ε. υπάρχει η δυνατότητα να ζητηθεί το καθεστώς του 
πρόσφυγα και, στην περίπτωση που ο αϊτών αναγνωρι- 
σθεί ως πρόσφυγας, να του χορηγηθεί προστασία σύμ¬ 
φωνα με τη Σύμβαση της Γ ενεύης, 
στ. ο αϊτών έχει σύνδεσμο με την εν λόγω τρίτη χώρα, βάσει 
του οποίου θα ήταν εύλογο για αυτόν να μεταβεί σε αυτή. 

2. Η συνδρομή των ως άνω κριτηρίων εξετάζεται ανά 
περίπτωση και για κάθε αιτούντα ξεχωριστά. Σε περίπτω¬ 
ση έκδοσης απόφασης που βασίζεται αποκλειστικά στο 
παρόν άρθρο, οι αρμόδιες αρχές εξέτασης ενημερώνουν 
σχετικά τον αιτούντα και του χορηγούν έγγραφο με το 
οποίο ενημερώνονται οι αρχές της εν λόγω τρίτης χώρας 
ότι η αίτηση δεν έχει εξετασθεί επί της ουσίας. 

3. Όταν η ως άνω τρίτη χώρα δεν επιτρέπει στον αιτού- 
ντα να εισέλθει στο έδαφος της, η αίτησή του εξετάζεται 
επί της ουσίας από τις αρμόδιες αρχές εξέτασης. 

Άρθρο 21 

(Άρθρα 30 και 31 Οδηγίας) 

Ασφαλείς χώρες καταγωγής 

1. Ασφαλείς χώρες καταγωγής είναι: 
α. Όσες περιλαμβάνονται στον κοινό κατάλογο ασφα¬ 
λών χωρών καταγωγής του Συμβουλίου Ε.Ε. 

β. Οι τρίτες χώρες, πέραν εκείνων της περίπτωσης 
(α), οι οποίες περιλαμβάνονται στον εθνικό κατάλογο 
ασφαλών χωρών καταγωγής, που καταρτίζει και τηρεί για 
την εξέταση αιτήσεων διεθνούς προστασίας η Κεντρική 
Αρχή μετά από αξιολόγηση, σύμφωνα με τα οριζόμενα 
στις παραγράφους 3 και 4. Γ ια την αξιολόγηση αυτή λαμ- 
βάνονται υπόψη σχετικές πληροφορίες από άλλα κράτη 
και διεθνείς οργανισμούς, όπως ηΎπατη Αρμοστεία των 
Ηνωμένων Εθνών για τους Πρόσφυγες και το Συμβούλιο 
της Ευρώπης. Στον εθνικό κατάλογο χωρών μπορεί να 
περιλαμβάνονται και τμήματα χώρας, εφόσον αυτά πλη¬ 


ρούν τους όρους των παραγράφων 3 και 4. Η αξιολόγηση 
αυτή επαναλαμβάνεται περιοδικά, ανά έτος, λαμβάνοντας 
υπόψη τις αλλαγές της κατάστασης σε κάθε χώρα. Ο 
εθνικός κατάλογος χωρών καταγωγής κοινοποιείται από 
την Κεντρική αρχή στην Ευρωπαϊκή Επιτροπή. 

2. Μια τρίτη χώρα μπορεί να χαρακτηρισθεί ως ασφα¬ 
λής χώρα καταγωγής για τον αιτούντα, μόνον εφόσον 
μετά την εξέταση της αίτησης αποδειχθεί ότι ο αϊτών: 

α. έχει την ιθαγένεια αυτής της χώρας ή είναι ανιθαγε- 
νής και είχε την προηγούμενη συνήθη διαμονή του στη 
χώρα αυτή και 

β. δεν επικαλείται σοβαρούς λόγους για να θεωρηθεί 
ότι η χώρα δεν είναι ασφαλής χώρα καταγωγής για τον 
ίδιο, όσον αφορά την αναγνώρισή του ως πρόσφυγα κατά 
τις κείμενες διατάξεις. 

3. Μια χώρα θεωρείται ως ασφαλής χώρα καταγωγής 
αν, με βάση την ισχύουσα νομοθεσία και την εφαρμογή 
του δικαίου στο πλαίσιο ενός δημοκρατικού πολιτεύμα¬ 
τος και των γενικών πολιτικών συνθηκών, καταδεικνύεται 
σαφώς ότι τα άτομα στις συγκεκριμένες τρίτες χώρες 
δεν υφίστανται δίωξη, γενικά και μόνιμα, όπως ορίζεται 
στο άρθρο 9 του π.δ. 96/2008, ούτε βασανιστήρια ή απάν¬ 
θρωπη ή ταπεινωτική μεταχείριση ή τιμωρία, ούτε απειλή 
που προκύπτει από τη χρήση γενικευμένης βίας σε κατα¬ 
στάσεις διεθνούς ή εσωτερικής ένοπλης σύγκρουσης. 

4. Γ ια την εφαρμογή της προηγούμενης παραγράφου 
λαμβάνεται μεταξύ άλλων υπόψη ο βαθμός στον οποίο 
παρέχεται προστασία κατά της δίωξης ή της κακομε¬ 
ταχείρισης μέσω: 

α. των σχετικών νομοθετικών και κανονιστικών διατά¬ 
ξεων της χώρας και του τρόπου εφαρμογής τους, 

β. της τήρησης των δικαιωμάτων και των ελευθεριών 
που προβλέπονται στην Ευρωπαϊκή Σύμβαση για την προ¬ 
άσπιση των δικαιωμάτων του ανθρώπου και των θεμελιω¬ 
δών ελευθεριών (ΕΣΔΑ - ν.δ. 53/74, Α'- 256), στο Διεθνές 
Σύμφωνο για τα ατομικά και πολιτικά δικαιώματα και στη 
Σύμβαση κατά των βασανιστηρίων και άλλων τρόπων 
σκληρής, απάνθρωπης ή ταπεινωτικής μεταχείρισης ή 
τιμωρίας (ν.1782/1988, Α'-116), ιδίως δε των δικαιωμάτων 
από τα οποία δεν χωρεί παρέκκλιση δυνάμει του άρθρου 
15 παράγραφος 2 της ΕΣΔΑ, 

γ. της τήρησης της αρχής της μη επαναπροώθησης 
σύμφωνα με τη Σύμβαση της Γ ενεύης και 

δ. της πρόβλεψης μηχανισμού πραγματικής προσφυγής 
κατά των παραβιάσεων των εν λόγω δικαιωμάτων και 
ελευθεριών. 

Άρθρο 22 

(Άρθρο 28 Οδηγίας) 

Αβάσιμες αιτήσεις 

1. Με την επιφύλαξη του άρθρου 14, η αρμόδια αρχή 
απόφασης απορρίπτει ως αβάσιμη την αίτηση, εφόσον 
αποδείξει ότι ο αϊτών δεν πληροί τις προϋποθέσεις για να 
χαρακτηρισθεί ως πρόσφυγας ή δικαιούχος επικουρικής 
προστασίας, κατά τις κείμενες διατάξεις. 

2. Η απόφαση επιδίδεται στον αιτούντα σύμφωνα με 
τα προβλεπόμενα στο άρθρο 7 παρ. 1 και αφαιρείται το 
χορηγηθέν δελτίο αιτήσαντος άσυλο αλλοδαπού. 

Άρθρο 23 

(Άρθρα 32 και 34 παρ. 1 Οδηγίας) 
Μεταγενέστερες αιτήσεις 

1. Όταν ο αϊτών διεθνή προστασία υποβάλει μεταγενέ¬ 
στερη αίτηση, οι αρμόδιες αρχές εξέτασης εξετάζουν τα 
στοιχεία της μεταγενέστερης αίτησης, σε συνδυασμό με 
τα στοιχεία της αρχικής αίτησης ή και της προσφυγής. 

2. Η μεταγενέστερη αίτηση εξετάζεται κατ’ αρχήν σε 
προκαταρκτικό στάδιο κατά το οποίο ερευνάται εάν έχουν 
προκόψει ή έχουν υποβληθεί από τον αιτούντα νέα ουσι¬ 
ώδη στοιχεία. Κατά το στάδιο αυτό αποφασίζει ο οικείος 
Αστυνομικός Διευθυντής ή ο Διευθυντής των Διευθύνσεων 
Αλλοδαπών Αττικής και Θεσσαλονίκης ή ο Διευθυντής της 
Διεύθυνσης Αστυνομίας Αερολιμένα Αθηνών. 

3. Οι αρμόδιες αρχές εξέτασης διασφαλίζουν στους αι- 
τούντες, των οποίων η αίτηση εξετάζεται, σύμφωνα με τα 
οριζόμενα στην προηγούμενη παράγραφο, ότι απολαμβά¬ 
νουν τις εγγυήσεις που αναφέρονται στο άρθρο 8. 

4. Μέχρι την έκδοση οριστικής κατά το προκαταρκτικό 
στάδιο απόφασης, αναστέλλεται η εκτέλεση κάθε μέτρου 
απέλασης ή μέτρου απομάκρυνσης που υφίσταται σε 
βάρος των αιτούντων. 

5. Εάν κατά την προκαταρκτική εξέταση που αναφέ- 
ρεται στην παρ. 2 προκύψουν ή υποβληθούν από τον 
αιτούντα νέα στοιχεία ή πορίσματα, τα οποία αυξάνουν 
σημαντικά τις πιθανότητες παροχής διεθνούς προστα¬ 
σίας, η αίτηση εξετάζεται περαιτέρω σύμφωνα με τις 
διατάξεις του Κεφαλαίου Β. 

6. Η διαδικασία του παρόντος άρθρου μπορεί να εφαρ¬ 
μόζεται επίσης και στην περίπτωση μέλους της οικογέ¬ 
νειας του αιτούντα, το οποίο υποβάλλει αίτηση αφού έχει 
συναινέσει, σύμφωνα με το άρθρο 4 παρ. 2, να αποτελέσει 
η περίπτωσή του τμήμα αίτησης, η οποία υποβάλλεται για 
λογαριασμό του. Σε αυτή την περίπτωση, η προκαταρκτι¬ 
κή εξέταση, που αναφέρεται στην παρ. 2 του παρόντος 
άρθρου, αφορά την ενδεχόμενη ύπαρξη στοιχείων που να 
δικαιολογούν την υποβολή χωριστής αίτησης εκ μέρους 
του εξαρτωμένου προσώπου. 

7. Η εκ νέου υποβολή όμοιας μεταγενέστερης αίτησης 
εξετάζεται από τον οικείο Αστυνομικό Διευθυντή ή τον 
Διευθυντή των Διευθύνσεων Αλλοδαπών για την Αττική και 
Θεσσαλονίκη ή τον Διευθυντή της Διεύθυνσης Αστυνομίας 
Αερολιμένα Αθηνών, σύμφωνα με τις διατάξεις του Κώδικα 
Διοικητικής Διαδικασίας περί καταχρηστικών αιτημάτων. 

Άρθρο 24 

(Άρθρο 35 Οδηγίας) 

Διαδικασίες στα σύνορα 

1. Στις περιπτώσεις που υποβάλλονται αιτήσεις διε¬ 
θνούς προστασίας στα σύνορα ή στις ζώνες διέλευσης 
λιμένων ή αερολιμένων της χώρας, ακολουθείται η τα¬ 
χύρρυθμη διαδικασία εξέτασης, σύμφωνα με τα οριζό¬ 
μενα στο άρθρο 17, και οι αιτούντες απολαμβάνουν των 
δικαιωμάτων και των εγγυήσεων των διατάξεων της παρ. 
1 του άρθρου 11 και των άρθρων 8 και 12. 

2. Αν δεν ληφθεί οριστική απόφαση επί της αίτησης εντός 
προθεσμίας τεσσάρων εβδομάδων, επιτρέπεται στον αι- 
τούντα η είσοδος στο έδαφος της χώρας, προκειμένου να 
εξετασθεί η αίτησή του σύμφωνα με τις λοιπές διατάξεις. 

3. Στις περιπτώσεις, όπου η ταχύρρυθμη διαδικασία της 
παραγράφου 1 είναι αντικειμενικά αδύνατο να εφαρμοστεί 
στα σύνορα ή τις ζώνες διέλευσης λιμένων ή αερολιμέ¬ 
νων, ιδίως λόγω άφιξης μεγάλου αριθμού προσώπων που 
υποβάλλουν αίτηση διεθνούς προστασίας, η ταχύρρυθμη 
διαδικασία μπορεί να εφαρμόζεται σε άλλους χώρους 
πλησίον των συνόρων ή των ζωνών διέλευσης, στους 
οποίους φιλοξενούνται τα προαναφερόμενα πρόσωπα. 

4. Στις περιπτώσεις του παρόντος άρθρου, που απορ¬ 
ρίπτεται αίτηση διεθνούς προστασίας και εκδίδεται από¬ 
φαση απέλασης, η εκτέλεση της οποίας αναστέλλεται 
λόγω άσκησης ενδίκων μέσων, επιτρέπεται η άνευ δια- 
βατηριακών διατυπώσεων είσοδος του αιτούντος στη 


χώρα μέχρι την έκδοση απόφασης επί της αιτήσεως 
ακυρώσεως. Ο αϊτών οφείλει να παρουσιασθεί το συ¬ 
ντομότερο στην κατά τόπο αρμόδια αρχή εξέτασης για 
να δηλώσει διεύθυνση διαμονής και να του χορηγηθεί 
δελτίο αιτήσαντος άσυλο αλλοδαπού. 

ΚΕΦΑΛΑΙΟ Δ' 

ΔΙΑΔΙΚΑΣΙΕΣ ΣΕ ΔΕΥΤΕΡΟ ΒΑΘΜΟ 
Άρθρο 25 

Δικαίωμα άσκησης προσφυγής 

1. Ο αϊτών δικαιούται να προσφύγει ενώπιον της οριζό¬ 
μενης από το άρθρο 26 Επιτροπής Προσφυγών: 

α. Κατά της απόφασης που απορρίπτει αίτηση διεθνούς 
προστασίας ή ανακαλεί το καθεστώς αυτό εντός τριάντα 
(30) ημερών από της επιδόσεως της εν λόγω απόφασης. 

β. Κατά της απόφασης που κρίνει την αίτηση διεθνούς προ¬ 
στασίας ως προδήλως αβάσιμη ή απαράδεκτη κατά τα οριζό¬ 
μενα στα άρθρα 17, παρ. 3 και 18 αντίστοιχα, εντός δεκαπέντε 
(15) ημερών από της επιδόσεως της εν λόγω απόφασης. 

γ. Κατά της απόφασης που απορρίπτει αίτηση διεθνούς 
προστασίας, στις περιπτώσεις του άρθρου 24, εντός δέκα 
(10) ημερών από της επιδόσεως της εν λόγω απόφασης. 

δ. Κατά της απόφασης που απορρίπτει μεταγενέστερη 
αίτηση κατά το προκαταρκτικό στάδιο, εντός δέκα πέντε 
(15) ημερών από της επιδόσεως της εν λόγω απόφασης. 

2. Κατά το χρόνο που επιτρέπεται η άσκηση προσφυ¬ 
γής, ως και μετά την άσκησή αυτής, αναστέλλεται κάθε 
μέτρο απέλασης του αιτούντος μέχρι την ημερομηνία 
έκδοσης της απόφασης της Επιτροπής Προσφυγών. 

3. Το δελτίο αιτήσαντος άσυλο αλλοδαπού χορηγείται 
εκ νέου σε περίπτωση άσκησης προσφυγής με ισχύ έως 
έξι μηνών για τις περιπτώσεις του εδ. (α) της παρ. 1 και έως 
τριών μηνών για τις λοιπές περιπτώσεις της παρ. 1. 

Άρθρο 26 

Επιτροπή Προσφυγών 

1. Με απόφαση του Υπουργού Προστασίας του Πολίτη 
συνιστάται μία ή περισσότερες Επιτροπές Προσφυγών 
που λειτουργούν στο Υπουργείο Προστασίας του Πολίτη 
και έχουν αποφασιστική αρμοδιότητα. Με την ίδια από¬ 
φαση καθορίζεται η θητεία των Επιτροπών. Οι Επιτροπές 
αποτελούνται από: 

α. έναν υπάλληλο του Υπουργείου Εσωτερικών, Αποκέ¬ 
ντρωσης και Ηλεκτρονικής Διακυβέρνησης ή Δικαιοσύνης, 
Διαφάνειας και Ανθρωπίνων Δικαιωμάτων, κατηγορίας 
ΠΕ, πτυχιούχο νομικής, ως Πρόεδρο, 

β. έναν εκπρόσωπο τηςΎπατης Αρμοστείας του Ο.Η.Ε. 
για τους Πρόσφυγες και 

γ. έναν νομικό, με εξειδίκευση στο προσφυγικό δίκαιο ή 
το δίκαιο των δικαιωμάτων του ανθρώπου, ως μέλη. 

2. Οι υπάλληλοι των Υπουργείων -μέλη των Επιτροπών 
ορίζονται με τους αναπληρωτές τους από τον οικείο 
Υπουργό. Το ως άνω γ' μέλος των Επιτροπών επιλέγεται 
από σχετικό κατάλογο που καταρτίζεται με ευθύνη της 
Εθνικής Επιτροπής για τα Δικαιώματα του Ανθρώπου, 
σύμφωνα με τον κανονισμό λειτουργίας της. Δικηγόροι 
που ορίζονται ως μέλη των ως άνω Επιτροπών δεν ανα¬ 
λαμβάνουν υποθέσεις πολιτών τρίτων χωρών που αφο¬ 
ρούν υποθέσεις μετανάστευσης ή διεθνούς προστασίας, 
ούτε τους εκπροσωπούν ενώπιον των αρχών. Σε περί¬ 
πτωση μη προσέλευσης για οποιονδήποτε λόγο, πλην 
ανωτέρας βίας, των β' και γ' μελών των Επιτροπών και 
των αναπληρωτών τους επί τρεις συνεχείς συνεδριά¬ 
σεις παρότι κλήθηκαν νομίμως, ορίζονται στη θέση τους 

υπάλληλοι κατηγορίας ΠΕ των Υπουργείων Εσωτερικών, 
Αποκέντρωσης και Ηλεκτρονικής Διακυβέρνησης ή Δικαι¬ 
οσύνης, Διαφάνειας και Ανθρωπίνων Δικαιωμάτων. 

3. Οι πρόεδροι και τα μέλη των Επιτροπών είναι πλήρους 
απασχόλησης. Στην κάθε Επιτροπή εξασφαλίζεται πενταμε¬ 
λής γραμματειακή υποστήριξη από κατάλληλα εκπαιδευμέ¬ 
νο προσωπικό του Υπουργείου Προστασίας του Πολίτη, που 
είναι αποκλειστικής απασχόλησης. Στα μέλη των επιτροπών 
ορίζεται αποζημίωση κατά τις διατάξεις του άρθρου 17 παρ. 
2 (γ) του ν.3205/2003 (Α'- 297), όπως ισχύει. Η αποζημίωση 
των εκπροσώπων της Ύπατης Αρμοστείας του Ο.Η.Ε. για 
τους Πρόσφυγες καταβάλλεται στο φορέα αυτό. 

4. Οι Επιτροπές Προσφυγών αποφαίνονται επί των προ¬ 
σφυγών των περιπτώσεων του άρθρου 25 παρ. 1 εδ. (α) 
εντός έξι (6) μηνών, για δε τις λοιπές προσφυγές εντός 
τριών (3) μηνών από την ημερομηνία κατάθεσης προσφυ¬ 
γής σε κάθε περίπτωση. Οι Επιτροπές λειτουργούν με 
βάση κανονισμό λειτουργίας που εκδίδεται με απόφαση 
του Υπουργού Προστασίας του Πολίτη. 

5. Κάθε Επιτροπή καλεί τον προσφεύγοντα, ο οποίος 
ενημερώνεται το αργότερο πέντε (5) ημέρες πριν την ημε¬ 
ρομηνία εξέτασής του και σε γλώσσα που κατανοεί για τον 
τόπο και την ημερομηνία εξέτασης της προσφυγής του, 
καθώς και για το δικαίωμά του, να παραστεί αυτοπροσώ¬ 
πως ή και με τον δικηγόρο ή άλλο σύμβουλό του ενώπιον 
της, για να εκθέσει προφορικά, με τη βοήθεια κατάλληλου 
διερμηνέα, τα επιχειρήματά του και να δώσει διευκρινίσεις 
ή να υποβάλει τυχόν συμπληρωματικά στοιχεία. 

6. Η απόφαση της Επιτροπής Προσφυγών επιδίδεται 
στον αιτούντα κατά τα οριζόμενα στο άρθρο 7 και κοι¬ 
νοποιείται στον Υπουργό Προστασίας του Πολίτη. Από¬ 
φαση που απορρίπτει προσφυγή τάσσει στον αιτούντα 
προθεσμία αναχώρησής του από τη χώρα η οποία δεν 
δύναται να υπερβαίνει τις ενενήντα (90) ημέρες. 

7. Ο Υπουργός Προστασίας του Πολίτη έχει δικαίωμα 
άσκησης αίτησης ακύρωσης κατά των αποφάσεων της 
Επιτροπής Προσφυγών. 

ΚΕΦΑΛΑΙΟ Ε' 

ΤΕΛΙΚΕΣ ΔΙΑΤΑΞΕΙΣ 

Άρθρο 27 

(Άρθρα 37 και 38 Οδηγίας) 

Ανάκληση του καθεστώτος διεθνούς προστασίας 

1. Όταν προκύπτουν νέα στοιχεία που συνιστούν λόγο 
επανεξέτασης του καθεστώτος διεθνούς προστασίας, η 
Κεντρική Αρχή εξετάζει αν συντρέχει περίπτωση ανάκλη¬ 
σης του καθεστώτος αυτού βάσει των οικείων διατάξεων 
του π.δ. 96/2008 και εισηγείται σχετικά προς τον Γενικό 
Γραμματέα Δημόσιας Τάξης του Υπουργείου Προστασίας 
του Πολίτη, ο οποίος, με ειδικά αιτιολογημένη πράξη του, 
δύναται να ανακαλεί το καθεστώς διεθνούς προστασίας. 

2. Στις περιπτώσεις εφαρμογής της παρ. 1, ο ενδιαφε¬ 
ρόμενος, δικαιούται: 

α. Να ενημερώνεται εγγράφως από την Κεντρική Αρχή, 
μέσω της αρμόδιας αρχής εξέτασης, όταν επανεξετάζει 
τη συνδρομή των αναγκαίων προϋποθέσεων για να χα¬ 
ρακτηρίζεται ως δικαιούχος διεθνούς προστασίας καθώς 
και για τους λόγους της επανεξέτασης αυτής. 

β. Να προβάλλει στο πλαίσιο προσωπικής συνέντευξης 
ή με γραπτή δήλωσή του στην αρμόδια αρχή εξέτασης, 
του λόγους για τους οποίους θεωρεί ότι δεν πρέπει να 
ανακληθεί το χορηγηθέν καθεστώς. 

3. Η Αποφαινόμενη Αρχή, στο πλαίσιο της διαδικασίας 
αυτής και μέσω της Κεντρικής Αρχής: 


α. λαμβάνει ακριβείς και επίκαιρες πληροφορίες, κυρίως 
από το Υπουργείο Εξωτερικών και τηνΎπατη Αρμοστεία 
του Ο.Η.Ε. για τους Πρόσφυγες, όσον αφορά τη γενική 
κατάσταση που επικρατεί στις χώρες καταγωγής των 
ενδιαφερομένων προσώπων και 

β. συλλέγει πληροφορίες σχετικά με τη συγκεκριμένη 
περίπτωση προκειμένου να επανεξεταστεί το καθεστώς. 
Οι πληροφορίες αυτές δεν λαμβάνονται από τους φορείς 
της δίωξης κατά τρόπο που θα είχε ως αποτέλεσμα να 
πληροφορούνται απευθείας ότι ο ενδιαφερόμενος είναι 
πρόσφυγας, ή δικαιούχος επικουρικής προστασίας, του 
οποίου το καθεστώς είναι υπό επανεξέταση, ή να τίθεται 
σε κίνδυνο η σωματική ακεραιότητα του ενδιαφερομένου 
και των προσώπων που εξαρτώνται από αυτόν και η 
ελευθερία ή η ασφάλεια των μελών της οικογένειάς του 
που εξακολουθούν να διαμένουν στη χώρα καταγωγής. 

4. Η απόφαση ανάκλησης του καθεστώτος επιδίδεται 
βάσει των διατάξεων του άρθρου 7. Η απόφαση αναφέρει 
τους πραγματικούς και νομικούς λόγους και παρέχει πλη¬ 
ροφορίες σχετικά με τις δυνατότητες άσκησης προσφυ¬ 
γής κατά αυτής ενώπιον της Επιτροπής Προσφυγών. 

5. Οι διατάξεις των παρ. 2 και 3 του άρθρου 11 και 
του άρθρου 15, εφαρμόζονται και στην ανάκληση του 
καθεστώτος. 

6. Κατά παρέκκλιση των διατάξεων των προηγούμενων 
παραγράφων, το καθεστώς του δικαιούχου διεθνούς προ¬ 
στασίας παύει αυτοδικαίως αν ο δικαιούχος παραιτηθεί 
ρητώς από αυτό, με αίτησή του, η οποία υποβάλλεται 
αυτοπροσώπως στις αρμόδιες αρχές. 

Άρθρο 28 

Παραμονή για ανθρωπιστικούς λόγους. 

1. Οι αρμόδιες αρχές απόφασης δύνανται να χορη¬ 
γήσουν σε αιτούντα, του οποίου την αίτηση για διεθνή 
προστασία απορρίπτουν, καθεστώς παραμονής για αν¬ 
θρωπιστικούς λόγους. 

2. Για την έγκριση παραμονής ενός αιτούντα για ανθρω¬ 
πιστικούς λόγους, λαμβάνονται υπόψη ιδίως η αντικειμενική 
αδυναμία απομάκρυνσης ή επιστροφής του στη χώρα κα¬ 
ταγωγής ή συνήθους διαμονής του για λόγους ανωτέρας 
βίας, όπως σοβαροί λόγοι υγείας του ιδίου ή μέλους της 
οικογένειας του, διεθνής αποκλεισμός της χώρας του, εμ¬ 
φύλιες συρράξεις συνοδευόμενες από μαζικές παραβιάσεις 
ανθρωπίνων δικαιωμάτων, ή η συνδρομή στο πρόσωπο του 
ενδιαφερομένου της ρήτρας μη επαναπροώθησης του άρ¬ 
θρου 3 της Σύμβασης για την προάσπιση των δικαιωμάτων 
του ανθρώπου και των θεμελιωδών ελευθεριών η οποία 
κυρώθηκε με το άρθρο πρώτο του ν.δ/τος 53/1974 (Α' 256) 
ή του άρθρου 3 της Σύμβασης της Ν. Υόρκης της 10ης 
Δεκεμβρίου 1984 κατά των βασανιστηρίων και άλλων τρό¬ 
πων σκληρής, απάνθρωπης ή ταπεινωτικής μεταχείρισης, 
η οποία κυρώθηκε με το ν.1782/1988 (Α' 116). 

3. Για τις διαδικασίες ανάκλησης και μη ανανέωσης 
του καθεστώτος παραμονής για ανθρωπιστικούς λόγους 
εφαρμόζονται αναλόγως οι διατάξεις του άρθρου 27. 

4. Ο αϊτών στον οποίο χορηγείται καθεστώς παραμονής 
για ανθρωπιστικούς λόγους εφοδιάζεται από την κατά 
τόπο αρμόδια αρχή εξέτασης, ατελώς, με ειδική άδεια 
διαμονής διάρκειας έως δύο (2) ετών. Παρόμοια άδεια 
χορηγείται και στα μέλη της οικογένειας του. 

5. Ο κάτοχος της άδειας αυτής οφείλει να αναχωρήσει 
χωρίς άλλη ειδοποίηση μέχρι την ημερομηνία λήξης της 
ισχύος της, εκτός και αν τριάντα (30) τουλάχιστον ημέρες 
πριν την εκπνοή της προθεσμίας υποβάλει στην αρχή 
απόφασης που εξέδωσε την αρχική απόφαση αίτηση για 

παράταση της ισχύος της. Η εν λόγω αρχή αποφαίνεται 
οριστικά περί της ανανέωσης ή μη της εν λόγω άδειας. 

6. Τα δικαιώματα των αιτούντων, στους οποίους έχει 
χορηγηθεί καθεστώς παραμονής για ανθρωπιστικούς 
λόγους, εξομοιώνονται με αυτά των δικαιούχων επικου¬ 
ρικής προστασίας. Τα δικαιώματα αυτά διατηρούνται 
και μετά τη λήξη ισχύος της σχετικής άδειας διαμονής 
εφόσον έχει υποβληθεί αίτηση παράτασης μέχρι την 
λήψη απόφασης επ’ αυτής. 

Άρθρο 29 

(Άρθρο 39 Οδηγίας) 

Ένδικα μέσα 

Οι αιτούντες διεθνή προστασία έχουν δικαίωμα άσκησης 
αιτήσεως ακυρώσεως ενώπιον του αρμοδίου δικαστηρίου, 
σύμφωνα με τις διατάξεις του άρθρου 15 του ν.3068/2002 
(Α' 274), όπως ισχύει, κατά των αποφάσεων που λαμβάνο- 
νται κατ’ εφαρμογή των διατάξεων του παρόντος. Για τη 
δυνατότητα αυτή καθώς και για το αρμόδιο δικαστήριο 
γίνεται ρητή αναφορά επί του σώματος της απόφασης. 

Άρθρο 30 

(Άρθρο 41 Οδηγίας) 

Υποχρέωση εχεμύθειας 

Το προσωπικό των αρμοδίων Υπηρεσιών που εφαρ¬ 
μόζουν τις διατάξεις του παρόντος διατάγματος υπο- 
χρεούται να τηρεί εχεμύθεια για προσωπικά δεδομένα 
που περιέρχονται σε γνώση του κατά την εκτέλεση των 
καθηκόντων του ή επ’ ευκαιρία αυτών. 

Άρθρο 31 

(Άρθρο 42 Οδηγίας) 

Υποβολή Εκθέσεων 

Η Κεντρική Αρχή αποστέλλει στην Ευρωπαϊκή Επιτροπή 
όλες τις πληροφορίες που είναι απαραίτητες για την 
κατάρτιση της έκθεσης, σχετικά με την εφαρμογή του 
παρόντος διατάγματος. 

ΚΕΦΑΛΑΙΟ ΣΤ' 

ΜΕΤΑΒΑΤΙΚΕΣ ΚΑΙ ΚΑΤΑΡΓΟΥΜΕΝΕΣ ΔΙΑΤΑΞΕΙΣ 

Άρθρο 32 

Μεταβατικές διατάξεις 

1. Με απόφαση του Υπουργού Προστασίας του Πολίτη 
συγκροτούνται ειδικές επιτροπές, σύμφωνα με όσα ορί¬ 
ζονται για τις Επιτροπές Προσφυγών του άρθρου 26, με 
αρμοδιότητα να αποφαίνονταί: 

α. Επί προσφυγών, οι οποίες είχαν υποβληθεί σύμφωνα 
με τις διατάξεις των π.δ. 61/1999 (Α' 63) ή π.δ. 90/2008 (Α' 
138) και η εξέτασή τους εκκρεμεί. 

β. Επί προσφυγών, οι οποίες είχαν υποβληθεί εκπρόθε¬ 
σμα υπό το καθεστώς ισχύος των π.δ. 61/1999 ή 90/2008 και 
για τις οποίες δεν έχουν αποφανθεί οι αρμόδιες αρχές. 

γ. Επί αιτήσεων διεθνούς προστασίας που αναπέμπο- 
νται με απόφαση του Συμβούλιο της Επικράτειας στις 
αρχές απόφασης. 

2. Αιτούντες, των οποίων οι αιτήσεις απορρίφθηκαν 
βάσει των διατάξεων του π.δ. 81/2009 (Α' 99), δύνανται, 
εφόσον δεν έχουν ασκήσει αίτηση ακυρώσεως ενώπιον 
του Συμβουλίου της Επικράτειας, εντός ανατρεπτικής 
προθεσμίας τριών μηνών από την έναρξη ισχύος του πα¬ 
ρόντος, να υποβάλουν προσφυγή ενώπιον των Επιτροπών 
Προσφυγών του άρθρου 26. 

3. Αιτούντες, των οποίων οι αιτήσεις απορρίφθηκαν 
βάσει των διατάξεων του π.δ. 81/2009 και έχουν υποβάλει 
ενώπιον του Σ.τ.Ε. αίτηση ακυρώσεως κατά της σχετικής 


απορριπτικής απόφασης, δύνανται εντός ανατρεπτικής 
προθεσμίας τριών μηνών από την έναρξη ισχύος του πα¬ 
ρόντος, να υποβάλουν προσφυγή ενώπιον των Επιτροπών 
Προσφυγών του άρθρου 26, παραιτούμενοι της σχετικής 
αίτησης ακυρώσεως. 

4. Για τις προσφυγές που είχαν υποβληθεί υπό το 
καθεστώς του π.δ. 61/1999, για τις οποίες είχε εκδοθεί 
γνωμοδότηση από την Επιτροπή του άρθρου 3 παρ. 5 
του ως άνω π.δ. και εκκρεμούν, αποφαίνονταί τα όργανα 
που προβλέπονται στα άρθρα 3 και 4 του ως άνω π.δ., 
όπως τα άρθρα αυτά ίσχυαν πριν την κατάργησή τους 
από το π.δ.90/2008. 

5. Εκκρεμείς αιτήσεις διεθνούς προστασίας, που έχουν 
υποβληθεί βάσει του π.δ.81/2009, διαβιβάζονται στις αρ¬ 
μόδιες αρχές εξέτασης του παρόντος, εφόσον δεν έχει 
διεξαχθεί η συνέντευξη ενώπιον της γνωμοδοτικής επι¬ 
τροπής προσφύγων που αναφέρεται στο άρθρο 3 του 
π.δ.81/2009. Διαφορετικά, αποφαίνονταί τα όργανα που 
προβλέπονται στο π.δ.81/2009, όπως αυτό ίσχυε πριν την 
κατάργησή του και οι αιτούντες έχουν δικαίωμα προσφυ¬ 
γής, σύμφωνα με το άρθρο 25 του παρόντος π.δ. 

6. Εκκρεμείς αιτήσεις διεθνούς προστασίας που έχουν 
υποβληθεί βάσει του π.δ.90/2008 διαβιβάζονται στις αρμόδιες 
αρχές εξέτασης και απόφασης του παρόντος, εφόσον δεν 
έχει διεξαχθεί συνέντευξη. Διαφορετικά, αποφαίνονταί τα 
όργανα που προβλέπονται στις διατάξεις του παρόντος. 

7. Αιτήσεις ανανέωσης ανθρωπιστικού καθεστώτος που 
είχε χορηγηθεί βάσει του άρθρου 8 του π.δ.61/1999 και 
εκκρεμούν ή υποβάλλονται μετά την θέση σε ισχύ του 
παρόντος εξετάζονται από τον Γ ενικό Γ ραμματέα Δημό¬ 
σιας Τάξης του Υπουργείου Προστασίας του Πολίτη. 

Άρθρο 33 

Καταργούμενες διατάξεις 

Από την έναρξη ισχύος του παρόντος διατάγματος κα- 
ταργούνται οι διατάξεις των π.δ. 61/1999, 90/2008, 81/2009 
και του άρθρου 5 του π.δ.220/2007, καθώς και κάθε άλλη, 
γενική ή ειδική διάταξη που αντίκειται στις διατάξεις 
του ή ρυθμίζει διαφορετικά τα θέματα που αποτελούν 
αντικείμενο αυτού, με την επιφύλαξη των μεταβατικών 
διατάξεων του παρόντος. 

Άρθρο 34 

Έναρξη ισχύος 

Η εφαρμογή των διατάξεων του παρόντος προεδρικού 
διατάγματος αρχίζει από τη δημοσίευσή του στην Εφη¬ 
μερίδα της Κυβερνήσεως. 

Στον Υπουργό Προστασίας του Πολίτη αναθέτουμε τη 
δημοσίευση και εκτέλεση του παρόντος διατάγματος. 

Αθήνα, 16 Νοεμβρίου 2010 

